Diari Oficial de la Generalitat Valenciana


Sumari del DOGV 9312, del 04-04-2022 (2022/2778)

RESOLUCIÓ de 23 de març de 2021, de la Vicepresidència Segona i Conselleria d'Habitatge i Arquitectura Bioclimàtica, per la qual s'aproven les bases reguladores per a la concessió de subvencions del Programa d'ajuda a les actuacions de rehabilitació a nivell d'edifici i del Programa d'ajuda a les actuacions de millora de l'eficiència energètica en habitatges del Pla de recuperació, transformació i resiliència, i es convoquen les ajudes per a l'exercici 2022.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9312

Data del DOGV
:   04-04-2022

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2022/2778


Data del document
:   23-03-2022

Organisme emissor
:   Vicepresidència Segona i Conselleria d'Habitatge i Arquitectura Bioclimàtica

Tipus de document
:   Resolució

Correcció d'errades

Anàlisi jurídica

 Descriptors 

:   * Vicepresidència Segona i Conselleria d'Habitatge i Arquitectura Bioclimàtica
    * ajuda pública

RESOLUCIÓ de 23 de març de 2021, de la Vicepresidència Segona i Conselleria d'Habitatge i Arquitectura Bioclimàtica, per la qual s'aproven les bases reguladores per a la concessió de subvencions del Programa d'ajuda a les actuacions de rehabilitació a nivell d'edifici i del Programa d'ajuda a les actuacions de millora de l'eficiència energètica en habitatges del Pla de recuperació, transformació i resiliència, i es convoquen les ajudes per a l'exercici 2022. [2022/2778]  
I  
  
El nou instrument de recuperació Next Generation EU permetrà a Espanya mobilitzar un volum d'inversió sense precedents i, en aquest context, es va aprovar el 7 d'octubre de 2020 el marc general del Pla de recuperació, transformació i resiliència d'Espanya, que traça el full de ruta per a la modernització de l'economia espanyola. El Pla de recuperació, transformació i resiliència, regulat posteriorment pel Reial Decret llei 36/2020, de 30 de desembre, pel qual s'aproven mesures urgents per a la modernització de l'Administració pública i per a l'execució del Pla de recuperació, transformació i resiliència, és un projecte de país que requereix la implicació de tots els agents econòmics i socials, de tots els nivells de govern i del conjunt dels recursos de l'Administració pública. Els projectes que constitueixen el Pla de recuperació, transformació i resiliència permetran la realització de reformes estructurals en els pròxims anys, mitjançant canvis normatius i inversions, i, per tant, permetran un canvi del model productiu per a la recuperació de l'economia després de la pandèmia causada per la covid-19 i, a més, una transformació cap a una estructura més resilient i inclusiva, d'especial rellevància; tot això, per a l'interés públic, social i econòmic.  
  
Aquest pla té un primer eix destinat a reforçar la inversió pública i privada per a reorientar el model productiu, impulsant la transició verda, la descarbonització, l'eficiència energètica, el desplegament de les energies renovables, l'electrificació de l'economia, el desenvolupament de l'emmagatzematge d'energia, l'economia circular, les solucions basades en la naturalesa i la millora de la resiliència de tots els sectors econòmics, incloent-hi específicament un Component 2 centrat en l'impuls de les actuacions de rehabilitació i millora del parc edificatori, tant en àmbits urbans com rurals, amb el marc estratègic de l'Agenda Urbana Espanyola, i assegurant la màxima ambició en l'àmbit de l'energia i la sostenibilitat, al mateix temps que s'afavoreixen actuacions integrals que contribuïsquen a millorar la qualitat, l'estat de conservació, l'accessibilitat i la digitalització dels edificis, fomentant també la construcció d'habitatge per a lloguer social amb estàndards de la màxima qualitat i eficiència.  
En aquest context, han de dur-se a terme mesures en el marc del Mecanisme de recuperació i resiliència establit pel Reglament (UE) 2021/241, del Parlament Europeu i del Consell, de 12 de febrer de 2021, que finançarà el Pla de recuperació, transformació i resiliència d'Espanya, i en el qual els programes d'ajuda regulats pel Reial decret 853/2021, de 5 d'octubre, del Ministeri de Transports, Mobilitat i Agenda Urbana, pel qual es regulen els programes d'ajuda en matèria de rehabilitació residencial i habitatge social del Pla de recuperació, transformació i resiliència (d'ara en avant, Reial decret 853/2021) (BOE 239, 06.10.2021), poden considerar-se inclosos dins del pilar de transició ecològica previst pel seu article 3, així com entre els camps d'intervenció a què es refereix l'annex VI, tot això, amb l'objectiu de fer front als efectes sense precedents de la crisi de la covid-19 i als impactes econòmics que comporta.  
Aquests recursos addicionals han d'utilitzar-se de manera que es garantisca el compliment dels objectius intermedis i les metes pertinents, en els terminis establits i sempre en habitatges o edificis amb elevats nivells d'eficiència energètica.  
  
  
  
  
II  
  
El Component 2 del Pla de recuperació, transformació i resiliència d'Espanya té com a principal objectiu activar a Espanya, en línia amb l?«Onada de renovació per a Europa» marcada per la Comissió Europea en la seua Comunicació de 14 d'octubre de 2020, un sector de la rehabilitació que permeta generar ocupació i activitat en el curt termini i que garantisca un ritme de renovació sostenible del parc edificat en el mitjà i llarg termini. Com a objectiu específic busca aconseguir unes taxes de rehabilitació energètica que permeten avançar el compliment dels objectius del Pla nacional integrat d'energia i clima, en el marc de l'Estratègia a llarg termini per a la rehabilitació energètica en el sector de l'edificació a Espanya (ERESEE). Així mateix, la renovació del parc d'habitatge i d'edificis aposta per enfocaments integrals, de manera que la millora de l'eficiència energètica i la integració de fonts d'energia renovable s'acompanye d'una millora de l'accessibilitat, conservació, millora de la seguretat d'utilització i la digitalització dels edificis.  
  
El Component 2 respon a la necessitat d'adaptar el parc d'edificis i habitatges a Espanya als reptes nacionals i europeus en matèria de sostenibilitat, en entorns urbans i rurals, tenint en compte les seues característiques i el seu gran potencial de millora, considerant que al nostre país prop del 45 % dels edificis és anterior a 1980 i aquest percentatge s'eleva fins al 50 % en el cas dels edificis d'ús residencial amb una xifra de 9,7 milions d'habitatges. Al seu torn, s'estima que al voltant d'un milió d'habitatges estan en estat deficient, dolent o ruïnós.  
  
Així mateix, si s'analitza la qualitat dels edificis existents a partir de les qualificacions energètiques, s'observa que més del 81,0 % dels edificis existents se situen en les lletres E, F o G, en termes d'emissions; percentatge que augmenta fins al 84,5 % dels edificis en el cas del consum energètic, la qual cosa posa de manifest l'important potencial de la rehabilitació energètica. Així mateix, els edificis que aconsegueixen la millor qualificació, la lletra A, no arriben el 0,3 % del total en el cas de les emissions i se situen en el 0,2 % en el cas de consum energètic. A això se suma que més d'un 75 % dels edificis residencials no són accessibles i, del total d'edificis residencials que tenen 4 plantes o més, al voltant d'un 40 % no disposa d'ascensor.  
L'activitat de rehabilitació va experimentar un notable creixement entre els anys 2017 i 2019, amb un increment del 10 % en el nombre d'edificis rehabilitats i del 35 % en el pressupost, segons l'anàlisi realitzada per a l'elaboració de l'ERESEE. No obstant això, el ritme continua sent significativament inferior al de països del nostre entorn, i insuficient per a complir els objectius establits en el Pla nacional integrat d'energia i clima (PNIEC) 2021-2030, que planteja la rehabilitació d'un total d'1.200.000 habitatges en el conjunt del període, començant amb 30.000 habitatges a l'any en 2021 i finalitzant amb 300.000 habitatges a l'any en 2030.  
  
  
III  
  
En el marc del Component 2 del Pla de recuperació, transformació i resiliència d'Espanya, són objectius del Reial decret 853/2021:  
a) Impulsar la implementació de l'Agenda Urbana Espanyola i, de manera específica, l'activitat de rehabilitació com a peça clau en la reactivació del sector de la construcció i immobiliari i en el compliment dels compromisos europeus i nacionals en matèria d'energia, clima i digitalització, amb una enorme potencialitat, tant per les condicions d'antiguitat i conservació del parc edificatori, com per la seua capacitat de creació de llocs de treball.  
b) En el marc d'implementació de l'Agenda Urbana, compliment a través dels seus programes i entre altres, dels següents principis clau: eficiència energètica; assequibilitat en l'accés a l'habitatge; descarbonització i integració de renovables; cicle de vida i circularitat; així com elevats nivells ambientals i de salut.  
c) Lluita contra la pobresa energètica: els programes d'ajudes a la rehabilitació i construcció d'habitatge social que desenvolupen aquest pla atenen la realitat econòmica i social de les llars, i a les seues particulars circumstàncies, amb especial atenció a la problemàtica social de la pobresa energètica.  
d) Renovació i millora d'habitatges i entorns residencials: el pla estableix eines per a impulsar la rehabilitació del parc residencial edificat de comunitats autònomes i entitats locals, amb vocació exemplaritzant, en nom de la reducció de consum d'energia i de les emissions.  
  
e) Descarbonització de la calefacció i la refrigeració: els programes de rehabilitació del pla impulsen la reducció del consum de calefacció i refrigeració mitjançant actuacions que reduïsquen la seua demanda i milloren el rendiment energètic d'aquestes instal·lacions fomentant la substitució dels combustibles fòssils per energies renovables.  
  
f) Contribuir a la digitalització del sector edificatori en les actuacions de rehabilitació i la promoció d'habitatge per a lloguer social afavorint la generació d'unes bases i dinàmica de creixement i consolidació del sector que continue en el mitjà i el llarg termini.  
g) Contribuir a l'impuls dels àmbits emblemàtics de la Unió Europea i, en particular, a l?«Activació», posada en marxa primerenca de tecnologies netes amb perspectives de futur i acceleració del desenvolupament i l'ús d'energies renovables i la «Renovació», per a la millora de l'eficiència energètica dels edificis públics i privats.  
h) Generar el model de gestió de l'agent rehabilitador i fomentar l'agrupació dels diferents serveis per a l'execució de les rehabilitacions a través d'un únic agent o gestor, model «clau en mà».  
  
  
IV  
  
Els 4 eixos transversals a través dels quals es distribueixen a Espanya els fons europeus: transició ecològica, transformació digital, cohesió social i territorial i igualtat de gènere, es projecten en 10 polítiques palanca. Dins de la Palanca I, que compta amb 6 reformes i 5 inversions, s'enquadra el component «Pla de rehabilitació d'Habitatge i regeneració urbana», que estableix un conjunt de reformes i inversions que permetran avançar específicament en matèria de rehabilitació edificatòria residencial, impulsant aquesta activitat a través de mesures en l'àmbit regulador i el finançament per a la creació d'un entorn favorable, i d'impuls de l'habitatge per a lloguer social com a instrument efectiu al servei de l'exercici del dret constitucional.  
  
Per a això, s'estableix l'aplicació de diferents instruments que conformen un marc de suport a l'activitat de rehabilitació, de manera que els programes d'ajuda es complementen amb mesures de millora de l'accés al finançament per a escometre les actuacions i l'aplicació de mesures de fiscalitat favorable, que afavorisquen la presa de decisions i permeten aconseguir les metes establides de renovació del parc edificatori residencial.  
En aquest context, Reial decret 853/2021 articula i regula 6 programes d'ajuda que s'enquadren específicament en dues de les inversions del Component 2, la inversió C02.I01, «Programa de rehabilitació per a la recuperació econòmica i social en entorns residencials», i la inversió C02.I02, «Programa de construcció d'habitatges per a lloguer social en edificis energèticament eficients», dels quals la present resolució desenvolupa els següents:  
3. Programa d'ajuda a les actuacions de rehabilitació a nivell d'edifici.  
4. Programa d'ajuda a les actuacions de millora de l'eficiència energètica en habitatges.  
El desenvolupament del Reial decret 853/2021 per mitjà d'aquesta resolució ve motivat, més enllà d'aclarir el procediment administratiu, per tres objectius:  
- Definició de les figures del gestor de la rehabilitació i de l'agent de la rehabilitació  
- Delimitació de les obligacions i drets dels agents públics i privats  
  
- Concreció dels criteris d'intervenció en els casos en els quals concórrega vulnerabilitat econòmica  
  
  
V  
  
La pràctica totalitat de les actuacions de rehabilitació d'edificis en la Comunitat Valenciana les realitzen les comunitats de persones propietàries, atesa l'estructura de propietat del parc immobiliari residencial. I, per tant, és prioritari establir mecanismes que faciliten la tramitació de les ajudes i l'execució de les obres per a oferir la millor informació possible que facilite la complexa presa de decisions mitjançant acords de comunitat. Les figures dels gestors i agents de la rehabilitació van enfocades fonamentalment a complir aquests objectius.  
  
El gestor de la rehabilitació assessora en tots els aspectes relacionats amb la tramitació de les ajudes, amb el projecte d'obra a executar i en el control de l'execució de l'obra perquè es complisquen els objectius definits en el projecte sobre la base del qual es van concedir les ajudes. Correspon a aquesta figura, per tant, un perfil principalment tècnic ?encara que no n'exclou d'altres- en la mesura en què és necessari un coneixement del procés edificatori en la seua globalitat i, en particular, atés l'objectiu d'aquestes ajudes, dels factors que influeixen en la millora de l'eficiència energètica dels edificis. El gestor assessora la comunitat, però és la comunitat de persones propietàries la que contracta tant el projectista com l'empresa constructora que execute l'obra i, per tant, es fa càrrec del pagament de les factures, del cost de l'actuació i de percebre la subvenció que corresponga.  
L'agent de la rehabilitació posa en pràctica el model «clau en mà». En la relació contractual de l'agent de la rehabilitació amb la comunitat de persones propietàries ha de quedar pactada quina és l'obra que es realitzarà, el preu d'aquesta i la seua forma de finançament indicant clarament quina és la subvenció que es rebrà i la quantitat restant que ha d'abonar la comunitat de persones propietàries, així com el finançament aconseguit, si és el cas. Per tant, l'agent de la rehabilitació és el que realitza l'actuació a càrrec seu assumint el cost d'aquesta podent ser perceptor de la subvenció, mitjançant el mecanisme de cessió del cobrament. L'agent s'encarregarà també de realitzar la tramitació de les ajudes en nom de la comunitat. Per tant, el perfil de l'agent de la rehabilitació és principalment empresarial amb capacitat econòmica i tècnica suficient per a l'execució d'obres de rehabilitació i, en particular, la rehabilitació energètica.  
  
  
VI  
  
Amb aquesta puntual i excepcional disposició de crèdit per a la rehabilitació s'obri una oportunitat irrepetible a la Comunitat Valenciana per a la professionalització i especialització del sector. Juntament amb les figures dels gestors i agents de la rehabilitació, aclarides en el punt anterior, s'han de consolidar qüestions com el foment de la rehabilitació integral dels edificis d'habitatges o la implantació d'una xarxa de finestretes úniques en matèria de rehabilitació d'habitatges.  
  
Les ajudes regulades en aquesta resolució estableixen una sèrie de condicions en matèria de millora de l'eficiència energètica dels edificis d'habitatges o els habitatges. Aquestes són exigències que és cal satisfer per a beneficiar-se de l'ajuda. Però, tenint en compte les quanties previstes i el caràcter de les intervencions de rehabilitació energètica, és important assenyalar ací l'impuls que això suposa de cara a la consolidació de la rehabilitació integral dels edificis d'habitatge. No s'estableixen, en efecte, limitacions en les actuacions subvencionables en aquesta resolució i s'obri, així, la possibilitat d'ampliar l'ambició de la rehabilitació energètica dels edificis cap a una rehabilitació integral.  
  
D'altra banda, l'atenció personalitzada i de proximitat s'ha demostrat el mecanisme més eficaç de foment i acompanyament d'aquesta mena d'actuacions que comporten coneixements tècnics, de gestió, consensos, etc. En aquest sentit, la Comunitat Valenciana disposa d'una xarxa pública d'oficines en matèria de política d'habitatge en col·laboració amb les entitats locals, la xarxa XALOC, sobre la qual recaurà la consolidació del model d'oficines de rehabilitació en aquest territori.  
  
  
  
VII  
  
El Pla estratègic de subvencions de la Vicepresidència Segona i Conselleria d'Habitatge i Arquitectura Bioclimàtica per al període 2020-2023, modificat mitjançant la Resolució de 17 de març de 2022, de la Sotssecretaria de la Vicepresidència Segona i Conselleria d'Habitatge i Arquitectura Bioclimàtica, per la qual es modifica el Pla estratègic de subvencions de la Vicepresidència Segona i Conselleria d'Habitatge i Arquitectura Bioclimàtica, per al període 2020-2023, inclou les ajudes regulades en aquesta resolució.  
El Decret 5/2019, de 16 de juny, del president de la Generalitat, pel qual es determinen el nombre i la denominació de les conselleries i les seues atribucions, en relació amb el Decret 105/2019, de 5 de juliol, del Consell, pel qual s'estableix l'estructura orgànica bàsica de la Presidència i de les conselleries de la Generalitat, article 52, atribueix a la Direcció General de Qualitat, Rehabilitació i Eficiència Energètica, entre altres, les funcions en matèria de conservació i de rehabilitació del parc edificat, competència reiterada en l'article 13 del Decret 240/2019, de 25 d'octubre, del Consell, d'aprovació del Reglament orgànic i funcional de la Vicepresidència Segona i Conselleria d'Habitatge i Arquitectura Bioclimàtica i recollida amb major concreció en l'article 4 de l'Ordre 2/2020, de 3 de febrer, de desenvolupament d'aquest.  
  
En virtut de tot el que antecedeix, complits els tràmits procedimentals oportuns, vista la Llei 39/2015, d'1 d'octubre, del procediment administratiu comú de les administracions públiques; la Llei 38/2003, de 17 de novembre, general de subvencions; la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions; el Decret 105/2019, de 5 de juliol, del Consell, pel qual estableix l'estructura orgànica bàsica de la Presidència i de les conselleries de la Generalitat; el Decret 240/2019, de 25 d'octubre, del Consell, d'aprovació del Reglament orgànic i funcional de la Vicepresidència Segona i Conselleria d'Habitatge i Arquitectura Bioclimàtica; el Decret legislatiu 6/2021, d'1 d'abril, del Consell, de mesures urgents en matèria economicoadministrativa per a l'execució d'actuacions finançades per instruments europeus per a donar suport a la recuperació de la crisi conseqüència de la covid-19, i altres normes de general i pertinent aplicació, resolc:  
  
Primer  
Aprovar les bases reguladores per a la concessió de subvencions del Programa d'ajuda a les actuacions de rehabilitació a nivell d'edifici i del Programa d'ajuda a les actuacions de millora de l'eficiència energètica en habitatges del Pla de recuperació, transformació i resiliència, i es convoquen les ajudes per a l'exercici 2022, amb el tenor següent:  
  
  
Primera. Objecte  
Constitueix l'objecte d'aquesta resolució l'establiment de les bases reguladores que regiran el procediment de gestió i concessió de subvencions dels programes d'ajuda a les actuacions de rehabilitació a nivell d'edifici i de la millora de l'eficiència energètica en habitatges del Pla de recuperació, transformació i resiliència.  
Aquestes ajudes tenen per objecte, tant en àmbit urbà com rural, el finançament d'obres o actuacions en els edificis d'ús predominant residencial en els quals s'obtinga una millora acreditada de l'eficiència energètica, amb especial atenció a l'envolupant edificatòria en edificis de tipologia residencial col·lectiva, incloent-hi els seus habitatges, i en els habitatges, siguen unifamiliars o pertanyents a edificis plurifamiliars.  
Es tracta d'una concessió de subvencions en règim de concurrència competitiva en què l'únic criteri d'atorgament de la subvenció serà el rigorós ordre de presentació de sol·licituds, d'acord amb els articles 35.1 i 45.1 del Reial decret 853/2021, de 5 d'octubre, segons els articles 164 i 165 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, i d'acord amb la Llei 38/2003, de 17 de novembre, general de subvencions i el seu reglament.  
D'altra banda, en compliment dels objectius establits en l'annex a la Decisió d'Execució del Consell (CID, en les sigles en anglés), de 16 de juny de 2021, relativa a l'aprovació de l'avaluació del Pla de recuperació i resiliència d'Espanya, la concessió i execució de les ajudes d'aquest programa donarà suport al compliment dels següents objectius a nivell estatal:  
a) Objectiu núm. 27 del CID: finalització de les actuacions de renovació d'habitatges, amb un estalvi mitjà d'almenys un 30 % d'energia primària (231.000 actuacions de renovació en, almenys, 160.000 habitatges únics), el quart trimestre de 2023.  
b) Objectiu núm. 29 del CID: finalització de les actuacions de renovació d'habitatges, amb un estalvi mitjà d'almenys un 30 % d'energia primària (510.000 actuacions de renovació en, almenys, 355.000 habitatges únics), el segon trimestre de 2026.  
Tots dos objectius es troben inclosos dins del component 2 «Implementació de l'Agenda Urbana Espanyola: Pla de rehabilitació i regeneració urbana». El finançament d'aquest component procedeix de la partida pressupostària 77.64.02.719W.195 de la Llei de pressupostos generals de l'Estat per a l'any 2021 o en la qual la substituïsca en les successives lleis de pressupostos generals de l'Estat en els exercicis 2022 a 2026.  
D'acord amb l'article 34.3 del Reial decret 853/2021, de 5 d'octubre, a l'efecte de compliment de l'etiquetatge climàtic i mediambiental, el cost d'aquestes actuacions es correspon amb el camp d'intervenció 025bis «Renovació de l'eficiència energètica dels immobles, projectes de demostració i mesures de suport conforme amb els criteris d'eficiència energètica» de l'annex VI del Reglament (UE) 2021/241, del Parlament Europeu i del Consell, de 12 de febrer de 2021.  
  
Per a l'esmentat camp d'intervenció 025bis, en aquest annex VI s'indica un coeficient per al càlcul de l'ajuda als objectius climàtics del 100 %, així com un coeficient per al càlcul de l'ajuda als objectius mediambientals del 40 %.  
  
Segona. Destinataris últims de les ajudes  
1. En el cas de rehabilitació d'edificis i de complexos immobiliaris subjectes a la Llei 49/1960, sobre propietat horitzontal, d'ús predominantment residencial, en els quals s'obtinga una millora acreditada de l'eficiència energètica, podran ser persones destinatàries últimes de les ajudes aquelles que assumisquen la responsabilitat de l'execució de l'actuació i en particular:  
a) Les persones propietàries o usufructuàries d'habitatges unifamiliars aïllats o agrupats en filera i d'edificis existents de tipologia residencial d'habitatge col·lectiu, així com dels seus habitatges, bé siguen persones físiques o bé tinguen personalitat jurídica de naturalesa privada o pública.  
b) Les administracions públiques i els organismes i altres entitats de dret públic, així com les empreses públiques i societats mercantils participades, íntegrament o majoritàriament, per les administracions públiques propietàries dels immobles.  
c) Les comunitats de persones propietàries o les agrupacions de comunitats de persones propietàries constituïdes d'acord amb el que disposa l'article 5 de la Llei 49/1960, de 21 de juliol, de propietat horitzontal.  
d) Les persones propietàries que, de forma agrupada, posseïsquen edificis que tinguen els requisits establits per l'article 396 del Codi Civil i no hagueren atorgat el títol constitutiu de propietat horitzontal.  
  
e) Les societats cooperatives d'habitatges compostes de forma agrupada per persones propietàries d'habitatges o edificis que tinguen els requisits establits en l'article 396 del Codi Civil, així com per les persones propietàries que formen comunitats de persones propietàries o agrupacions de comunitats de persones propietàries constitudes d'acord amb el que estableix l'article 5 de la Llei 49/1960, de 21 de juliol, de propietat horitzontal, i per cooperatives en règim de cessió d'ús dels seus habitatges.  
f) Les empreses arrendatàries o concessionàries dels edificis, així com cooperatives que acrediten aquesta condició, mitjançant contracte vigent, que els atorgue la facultat expressa per a escometre les obres de rehabilitació objecte del programa.  
2. En el cas de millora de l'eficiència energètica d'habitatges, podran ser persones destinatàries últimes de les ajudes:  
a) Les persones propietàries, usufructuàries o arrendatàries d'habitatges, bé siguen persones físiques o bé tinguen personalitat jurídica de naturalesa privada o pública.  
b) Les administracions públiques i els organismes i altres entitats de dret públic, així com les empreses públiques i societats mercantils participades, íntegrament o majoritàriament, per les administracions públiques propietàries dels immobles.  
3. Quan les persones destinatàries últimes de les ajudes siguen persones jurídiques, hauran d'acreditar o declarar expressament en la seua sol·licitud que es troben degudament constituïdes, segons la normativa que els siga d'aplicació. En el cas d'entitats que manquen de personalitat jurídica pròpia, excepte en el cas de comunitats de persones propietàries subjectes a la Llei 49/1960, hauran de fer-se constar expressament els compromisos d'execució assumits per cada membre de l'agrupació, així com l'import de la subvenció a aplicar per cadascun d'ells.  
4. Les persones destinatàries últimes de les ajudes estaran obligades a comunicar immediatament, fins i tot durant la tramitació de la sol·licitud, a l'òrgan competent que estiga realitzant aquesta tramitació o que li haja reconegut l'ajuda, qualsevol modificació de les condicions que puguen motivar o hagueren motivat aquest reconeixement i que puga determinar la pèrdua sobrevinguda del dret a l'ajuda. La no comunicació d'aquestes modificacions serà causa suficient per a l'inici d'un expedient de reintegrament de les quantitats que es puguen haver cobrat indegudament.  
5. Quan l'execució de l'actuació corresponga a diverses persones destinatàries últimes, l'ajuda es distribuirà en proporció al cost i la responsabilitat assumits per cadascuna.  
6. Les persones destinatàries últimes o, si és el cas, l'agent de la rehabilitació que actue per compte d'aquelles, destinaran l'import íntegre de l'ajuda al pagament de les corresponents actuacions. Quan es tracte de comunitats de persones propietàries i agrupacions de comunitats de persones propietàries, aquesta regla resultarà igualment d'aplicació amb independència que, tant l'import de l'ajuda, com el cost de les obres, haja de repercutir-se a les persones propietàries d'habitatges i, si és el cas, en les persones propietàries de locals comercials o predis d'altres usos compatibles, de conformitat amb les regles previstes en la legislació de propietat horitzontal.  
No obstant el que es disposa en el paràgraf anterior, quan algun dels membres de la comunitat de persones propietàries o de l'agrupació de comunitats de persones propietàries no puga percebre l'ajuda per alguna causa legal, no s'atribuirà a aquesta persona propietària o usufructuària la part proporcional que li correspondria de l'ajuda rebuda, que es prorratejarà entre la resta de membres de la comunitat o agrupació.  
7. Quan la persona propietària de l'habitatge i la persona arrendatària d'aquest acorden que aquesta última costege a càrrec seu les actuacions de rehabilitació que corresponguen, la persona arrendatària podrà sol·licitar de la comunitat de persones propietàries o, si és el cas, de la persona propietària única, l'adopció del corresponent acord que es requereix per a sol·licitar aquestes ajudes. En aquest supòsit la persona arrendatària podrà tindre la consideració de destinatària última de les ajudes.  
8. En la sol·licitud d'ajudes s'inclourà expressament l'autorització del sol·licitant a l'òrgan competent de la tramitació de les ajudes per a recollir tota la informació necessària, en particular la de caràcter tributari o econòmic que fora legalment pertinent per a acreditar el compliment dels requisits en el marc de la col·laboració que s'establisca amb l'Agència Estatal de l'Administració Tributària, la Direcció General del Cadastre, les entitats gestores de la Seguretat Social i altres administracions públiques competents, i no es podrà cedir a tercers la informació de caràcter tributari o econòmic rebuda.  
  
  
Tercera. Agent de la rehabilitació  
1. S'entén per agent de la rehabilitació, la persona física o jurídica, o entitat pública o privada, que puga realitzar actuacions d'impuls, seguiment, gestió i percepció d'ajudes públiques, mitjançant mecanismes de cessió de dret de cobrament o similars, accés al finançament, elaboració de documentació o projectes tècnics o altres actuacions necessàries per al desenvolupament de les actuacions de rehabilitació o millora d'edificis o habitatges, les persones usuàries del qual puguen ser objecte de finançament a través del present programa d'ajuda.  
2. Aquest agent de la rehabilitació, per a poder actuar com a tal, haurà d'aconseguir l'acord amb la propietat, comunitat de persones propietàries o agrupació de comunitats de propietàries, en el qual s'autoritza aquest agent a executar les obres pactades i cobrar la subvenció que corresponga, podent ser, per tant, perceptor de les ajudes. Aquest acord s'haurà de formalitzar-se en un document contractual entre les parts, que reculla les funcions a realitzar, l'abast de les obres a executar, el pressupost, el termini d'execució, el desglossament i la forma de finançament d'aquestes.  
3. Les funcions a desenvolupar per aquest agent de la rehabilitació són totes aquelles derivades de la fórmula «clau en mà». Entre altres, són les següents:  
a) Dissenyar l'estratègia de finançament de l'actuació per a poder dur-la a terme, fins i tot les gestions amb l'entitat financera, si és el cas.  
  
b) Realitzar amb els seus mitjans o contractar la redacció del projecte tècnic d'execució o memòria de les obres de rehabilitació.  
c) Realitzar amb els seus mitjans o contractar l'empresa per a l'execució de les obres.  
d) Realitzar amb els seus mitjans o contractar els tècnics directors de l'obra.  
e) Gestionar la sol·licitud d'ajudes, podent tindre la consideració de perceptor de les ajudes, amb la fórmula de cessió del dret al cobrament de les ajudes.  
f) Justificar una vegada acabades les obres el compliment de les condicions necessàries per a l'atorgament de la subvenció, així com aportar la documentació exigida per al cobrament d'aquesta.  
g) En el cas d'actuacions a nivell d'edifici, tramitar els expedients personals d'ajuda addicional que corresponga d'aquelles persones beneficiàries de les ajudes en situació de vulnerabilitat.  
h) Gestionar, en nom de la comunitat, la sol·licitud de la bestreta de la subvenció que corresponga una vegada notificada la concessió de l'ajuda, tramitant, si és el cas, l'aval que corresponga d'acord amb la base dènou.  
4. L'agent de la rehabilitació, per a poder actuar com a tal, haurà de cursar l'alta com a agent de la rehabilitació adherit a la corresponent convocatòria per a la tramitació de les ajudes del Pla de recuperació, transformació i resiliència. L'alta es realitzarà telemàticament, d'acord amb el contingut de l'imprés normalitzat d'inscripció com a agent de rehabilitació. A l'efecte d'aquesta resolució, podran sol·licitar aquesta inscripció aquelles persones físiques o jurídiques, o entitats públiques o privades, amb la capacitat tècnica i econòmica suficient per a poder realitzar l'execució de l'obra de rehabilitació de què es tracte. Es podrà revocar o rebutjar la inscripció per a poder tramitar aquests expedients, en el cas que s'haguera produït i s'haja demostrat fefaentment una incorrecta pràctica empresarial en la tramitació d'algun expedient d'aquestes ajudes.  
  
Quarta. Gestor de la rehabilitació  
1. S'entén per gestor de la rehabilitació, la persona física o jurídica o entitat pública o privada amb capacitat tècnica suficient per a realitzar funcions d'assessorament a les comunitats de persones propietàries o a la persona propietària única de l'edifici per a dur a terme l'actuació de rehabilitació, realitzant actuacions d'impuls, assessorament, seguiment, gestió, accés al finançament, elaboració de documentació, memòries o projectes tècnics o altres funcions necessàries per al desenvolupament de les actuacions de rehabilitació o millora d'edificis o habitatges, que puguen ser objecte de finançament.  
2. Aquest gestor de la rehabilitació, per a poder actuar com a tal, haurà d'aconseguir l'acord de la propietat, comunitat de persones propietàries o agrupació de comunitats de persones propietàries, en el qual se l'autoritze a sol·licitar les ajudes en nom de la propietat, sent, per tant, el seu representant a aquest efecte, i assessorar la propietat en el procés de l'execució de les obres. Aquest acord haurà de formalitzar-se en un document contractual entre les parts que reculla l'abast de les funcions a realitzar pel gestor de la rehabilitació.  
3. Les funcions que li correspon desenvolupar, entre altres, són les següents:  
a) Dissenyar l'estratègia de finançament de l'actuació per a poder dur-la a terme, fins i tot les gestions amb l'entitat financera, si és el cas.  
  
b) Realitzar amb els seus mitjans el projecte d'execució de les obres, o assessorar la propietat en la contractació de la redacció del projecte tècnic d'execució de les obres de rehabilitació.  
c) Assessorar la comunitat de persones propietàries o persona propietària única sobre la contractació de l'empresa per a l'execució de les obres.  
d) Dirigir les obres o gestionar la contractació del personal tècnic director de l'obra.  
e) Tramitar la sol·licitud d'ajudes en nom de la comunitat de persones propietàries o persona propietària única.  
f) Justificar, una vegada acabades les obres, el compliment de les condicions necessàries per a l'atorgament de la subvenció, així com tramitar la sol·licitud del pagament de la subvenció concedida a la comunitat de persones propietàries, així com aportar la documentació exigida per al cobrament d'aquesta.  
g) En el cas d'actuacions a nivell d'edifici, tramitar els expedients personals d'ajuda addicional d'aquelles persones beneficiàries de les ajudes en situació de vulnerabilitat.  
h) Gestionar en nom de la comunitat la sol·licitud de la bestreta de la subvenció que corresponga una vegada notificada la concessió de l'ajuda, tramitant l'aval que corresponga d'acord amb la base dènou.  
  
4. El gestor o gestora de la rehabilitació, per a poder actuar com a tal, haurà de cursar l'alta com a gestor o gestora de la rehabilitació adherit a la corresponent convocatòria per a la tramitació de les ajudes del Pla de recuperació, transformació i resiliència. L'alta es realitzarà telemàticament, d'acord amb el contingut de l'imprés normalitzat d'inscripció per a la gestió i tramitació de les ajudes. A l'efecte d'aquesta resolució, podran sol·licitar aquesta inscripció aquelles persones físiques o jurídiques amb la capacitat tècnica suficient per a realitzar l'activitat de gestió indicada en el punt anterior. Es podrà revocar o rebutjar la inscripció per a poder tramitar aquests expedients, en el cas que s'haguera produït i s'haja demostrat fefaentment una incorrecta pràctica professional en la tramitació d'algun expedient d'aquestes ajudes.  
  
  
Cinquena. Còmput d'ingressos  
Quan les persones beneficiàries siguen persones físiques o unitats de convivència constituïdes per diverses persones físiques, la determinació dels ingressos de la persona o unitat, a l'efecte de la seua valoració per a l'obtenció de l'ajuda, si és el cas, s'ajustarà al següent:  
Es partirà de les quanties de la base imposable general i de l'estalvi, regulades en els articles 48 i 49 respectivament, de la Llei 35/2006, de 28 de novembre, de l'Impost sobre la Renda de les Persones Físiques, corresponent a les dades fiscals més recents disponibles en el moment de la sol·licitud de l'ajuda corresponent. Excepcionalment, i davant la falta de disposició de dades fiscals recents, es podrà sol·licitar més informació, incloent-hi una declaració responsable sobre els seus ingressos, a l'efecte de determinar els ingressos reals de la persona sol·licitant o de la unitat de convivència. La quantia resultant es convertirà en nombre de vegades l'IPREM, referit a 14 pagues, en vigor durant el període al qual es referisquen els ingressos avaluats.  
A l'efecte d'aquesta resolució, es consideraran membres de la unitat de convivència el conjunt de persones que habiten i gaudeixen d'un habitatge de manera habitual i permanent, independentment de la relació que hi haja entre aquestes.  
  
Sisena. Criteris de vulnerabilitat  
Es considera que una unitat de convivència és vulnerable quan la suma dels ingressos de tots els seus membres és inferior al nombre de vegades l'Indicador Públic de Renda d'Efectes Múltiples (IPREM), referit a 14 pagues, que s'indica en el quadre següent:  
  
Composició de la unitat de convivència  
Sense persones menors d'edat o sense persones amb grau de discapacitat igual o superior al 33 %: 2,0 IPREM  
Amb 1 persona menor d'edat o persona amb grau de discapacitat igual o superior al 33 % 2,5 IPREM  
Amb 2 persones menors d'edat o persones amb grau de discapacitat igual o superior al 33 % 2,7 IPREM  
Amb 3 o més persones menors d'edat o persones amb un grau de discapacitat igual o superior al 33 % 3,0 IPREM  
  
  
Setena. Requisits  
1. En el cas que se sol·liciten ajudes per a la rehabilitació d'edificis, s'ha de complir el que segueix:  
a) Que almenys el 70 % de la seua superfície construïda sobre rasant, exclosa la planta baixa o plantes inferiors, si té o tenen altres usos compatibles, tinga ús residencial d'habitatge.  
b) Que les actuacions tinguen l'acord de la comunitat de persones propietàries de què es tracte, excepte en els casos d'edificis de persona propietària única, i amb l'autorització o autoritzacions administratives corresponents, quan siga preceptiu.  
2. En el cas que se sol·liciten ajudes per a la millora de l'eficiència energètica d'habitatges, aquests han de ser domicili habitual i permanent dels seus ocupants en el moment de sol·licitar l'ajuda, la qual cosa es comprovarà amb el corresponent certificat d'empadronament.  
  
Huitena. Condicions dels projectes o memòries  
1. Per a la tramitació d'expedients d'ajudes, es requerirà aportar el projecte de les actuacions a realitzar. En el cas que les actuacions no exigisquen projecte, caldrà justificar en una memòria subscrita per un tècnic o tècnica competent l'adequació de l'actuació al Codi tècnic de l'edificació i altra normativa d'aplicació. En el cas d'actuacions que exigisquen projecte, aquest haurà d'estar visat pel col·legi professional corresponent, llevat que aquest projecte el presente un gestor o gestora o agent públic de rehabilitació, i justifique que ha sigut informat per una oficina de supervisió de projectes.  
2. Els projectes o memòries en el cas d'actuacions a nivell d'edifici hauran de disposar d'un annex on es justificarà el compliment dels següents aspectes previstos en el Reial decret 853/2021:  
  
a) Que el disseny de l'edifici i les tècniques de construcció donen suport a la circularitat i, en particular, es demostra, amb referència a la ISO 20054 o equivalent per a avaluar la capacitat de desmuntatge o adaptabilitat dels edificis, com està dissenyat per a ser més eficient en l'ús de recursos, adaptable, flexible i desmuntable per a permetre la reutilització i reciclatge.  
b) Que el projecte inclou un estudi de gestió de residus de construcció i demolició que es desenvoluparà posteriorment en el corresponent pla de gestió de residus de construcció i demolició, d'acord amb el que s'estableix en el Reial decret 105/2008, d'1 de febrer, pel qual es regula la producció i gestió dels residus de construcció i demolició, on es compliran les condicions següents:  
- Almenys el 70 % (en pes) dels residus de construcció i demolició no perillosos (excloent el material natural esmentat en la categoria 17 05 04 en la llista europea de residus establida per la Decisió 2000/532 /EC) generats en el lloc de construcció es prepararà per a la seua reutilització, reciclatge i recuperació d'altres materials, incloses les operacions de rebliment utilitzant residus per a substituir altres materials, d'acord amb la jerarquia de residus i el Protocol de gestió de residus de construcció i demolició de la UE.  
- Els operadors hauran de limitar la generació de residus en els processos relacionats amb la construcció i demolició, de conformitat amb el Protocol de gestió de residus de construcció i demolició de la UE i tenint en compte les millors tècniques disponibles i utilitzant la demolició selectiva per a permetre l'eliminació i manipulació segura de substàncies perilloses i facilitar la reutilització i reciclatge d'alta qualitat mitjançant l'eliminació selectiva de materials, utilitzant els sistemes de classificació disponibles per a residus de construcció i demolició. Així mateix, s'establirà que la demolició es duga a terme preferiblement de manera selectiva i la classificació es realitzarà de manera preferent en el lloc de generació dels residus.  
c) Que queda justificat que el projecte o memòria de l'actuació compleix el principi de no causar un perjudici significatiu al medi ambient (DNSH, per les seues sigles en anglés) i la seua normativa d'aplicació, tant nacional com europea, i en particular en el que disposa en el Pla de recuperació, transformació i resiliència (PRTR), en el Reglament (UE) 2021/241, del Parlament Europeu i del Consell, de 12 de febrer de 2021, pel qual s'estableix el Mecanisme de recuperació i resiliència i la seua normativa de desenvolupament, i en el Reglament (UE) 2020/852, del Parlament Europeu i del Consell, de 18 de juny de 2020, i d'acord amb la Guia tècnica de la Comissió Europea (2021/C 58/01) sobre l'aplicació d'aquest principi.  
d) Que queda justificat que el projecte o memòria preveu totes les actuacions de millora de l'eficiència energètica, de l'edifici o habitatge, establides en el certificat energètic de projecte sobre la base del qual s'ha calculat l'estalvi energètic declarat.  
3. Opcionalment, les persones sol·licitants de les ajudes podran demanar dels col·legis professionals que intervinguen en el visat de projectes, la revisió i emissió d'un informe d'idoneïtat tècnica «Etiqueta Verda» que garantirà que els projectes o memòries valorades compleixen totes les condicions establides en aquesta base reguladora.  
4. No es considerarà inclosa en les ajudes la possible ampliació de la superfície construïda de l'edifici. Així, el projecte haurà de diferenciar les obres i partides del pressupost que corresponguen a la rehabilitació de l'edifici existent de les necessàries per a aquesta ampliació. Quan, dins de la superfície rehabilitada, l'execució de les obres implique un canvi en el nombre d'habitatges, a l'efecte de valorar la quantia màxima de l'ajuda, es considerarà el nombre d'habitatges final com a resultat de la rehabilitació.  
5. D'acord amb l'article 164.h de la Llei 1/2015, de 6 de febrer, d'hisenda pública, del sector públic instrumental i de subvencions, modificada pel Decret llei 6/2021, d'1 d'abril, del Consell, quan l'actuació subvencionada requerisca projecte segons l'article 2 del Reial decret 1000/2010, de 5 d'agost, sobre visat col·legial obligatori, es podrà requerir la presentació del visat col·legial en lloc de l'informe de l'oficina de supervisió.  
  
Novena. Actuacions subvencionables  
1. En el cas de rehabilitació d'edificis, es consideren actuacions subvencionables les de millora o rehabilitació d'edificis d'ús predominant residencial per a habitatge amb els límits d'inversió màxima subvencionable establits en l'article següent, sempre que s'obtinga una reducció d'almenys un 30 % en l'indicador de consum d'energia primària no renovable, referida a la certificació energètica.  
  
A més, en edificis situats en les zones climàtiques C, D i E, segons la classificació climàtica del Codi tècnic de l'edificació, haurà d'aconseguir-se, així mateix, una reducció de la demanda energètica anual global de calefacció i refrigeració de l'habitatge unifamiliar o de l'edifici, segons corresponga, d'almenys:  
- Zones climàtiques D i E: un 35 %.  
- Zona climàtica C: un 25 %.  
Els edificis protegits oficialment per formar part d'un entorn declarat o a causa del seu particular valor arquitectònic o històric, en els quals estiguen limitades les actuacions sobre els elements que componen l'envolupant tèrmica no hauran de complir la reducció de demanda establida en el punt anterior. No obstant això, aquells elements de l'envolupant sobre els quals es puga intervindre han de complir els valors límit de transmitància tèrmica i de permeabilitat a l'aire, quan siga procedent, establits en la taula 3.1.1.a ?HE1 i 3.1.3.a ?HE1, del document bàsic DB HE d'estalvi d'energia del Codi tècnic de l'edificació.  
  
Així mateix, en els edificis en els quals s'hagen realitzat en els últims quatre anys intervencions de millora de l'eficiència energètica en les quals puga acreditar-se que es va reduir la demanda energètica anual global de calefacció i refrigeració en un percentatge igual o superior a l'establit anteriorment, queden eximits del compliment del requisit de reducció de demanda energètica anual global de calefacció i refrigeració. Quan en aquestes intervencions no s'aconseguisca una reducció igual o superior al percentatge establit, podrà considerar-se satisfet el requisit si, amb la consideració conjunta de les actuacions realitzades en les esmentades intervencions i les que es realitzen en l'actuació objecte de la sol·licitud, s'aconsegueix el corresponent percentatge de reducció de demanda establit, la qual cosa s'haurà d'acreditar mitjançant el corresponent certificat d'eficiència energètica.  
2. En el cas de millora de l'eficiència energètica d'habitatges, es consideren actuacions subvencionables aquelles que es realitzen en habitatges i aquelles en què s'aconseguisca una reducció de la demanda energètica anual global de calefacció i refrigeració d'almenys el 7 % o una reducció del consum d'energia primària no renovable d'almenys un 30 %.  
També es consideraran subvencionables les actuacions de modificació o substitució d'elements constructius de l'envolupant tèrmica per a adequar les seues característiques als valors límit de transmitància tèrmica i de permeabilitat a l'aire quan siga procedent, establits en les taules 3.1.1.a'HE1 i 3.1.3.a'HE1, del document bàsic DB HE d'estalvi d'energia del Codi tècnic de l'edificació.  
3. No seran subvencionables les actuacions d'inversió en generadors tèrmics que utilitzen combustible d'origen fòssil, en compliment del que s'estableix en l'article 3 del Reial decret 853/2021.  
  
Desena. Cost subvencionable  
Podran formar part del cost subvencionable de l'actuació, a més del cost de les obres, la gestió inherent al desenvolupament de l'actuació i les despeses associades, els honoraris dels professionals intervinents, el cost de la redacció dels projectes, memòries, informes tècnics i certificats necessaris, les despeses derivades de la tramitació administrativa, i altres despeses generals similars, sempre que totes aquestes estiguen degudament justificades. No es consideren costos subvencionables els corresponents a llicències, taxes, impostos o tributs. No obstant això, l'IVA podrà ser considerat elegible sempre que no puga ser susceptible de recuperació o compensació total o parcial.  
  
Quan l'import de la despesa subvencionable supere les quanties establides en la vigent Llei de contractes del sector públic per al contracte menor, la persona beneficiària haurà de sol·licitar com a mínim tres ofertes de diferents proveïdors, amb caràcter previ a la contracció del compromís per a l'obra, la prestació del servei o el lliurament del bé, llevat que per les seues especials característiques no hi haja en el mercat suficient nombre d'entitats que els realitzen, presten o subministren, o llevat que la despesa s'haguera realitzat amb anterioritat a la sol·licitud de la subvenció.  
L'elecció entre les ofertes presentades, que hauran d'aportar-se en la justificació, o, si és el cas, en la sol·licitud de subvenció, es realitzarà conforme a criteris d'eficiència i economia, havent de justificar-se expressament en una memòria l'elecció quan no recaiga en la proposta econòmica més avantatjosa.  
  
Onzena. Inversió màxima subvencionable i quantia de les ajudes  
  
1. En el cas de rehabilitació d'edificis l'ajuda a concedir serà la següent:  
a) Ajudes objectives  
En funció de l'estalvi en consum d'energia primària no renovable aconseguit mitjançant l'actuació, el percentatge de l'ajuda a concedir, així com la quantia màxima de l'ajuda per habitatge són les següents:  
En aquells casos en què calga procedir a la retirada d'elements amb amiant, podrà incrementar-se la quantia màxima de l'ajuda en la quantitat corresponent als costos deguts a la retirada, la manipulació, el transport i la gestió dels residus d'amiant mitjançant empreses autoritzades, fins a un màxim de 1.000 euros per habitatge o 12.000 euros per edifici objecte de rehabilitació.  
b) Ajudes personals  
Quan s'identifiquen situacions de vulnerabilitat econòmica en alguna de les unitats de convivència propietàries o usufructuàries dels habitatges inclosos en l'edifici objecte de rehabilitació d'acord amb la base sisena d'aquesta resolució, de manera exclusiva per a la unitat de convivència propietària o usufructuària de l'habitatge afectat, podrà obtindre una ajuda personal addicional a l'anterior, fins a arribar el 100 % com a màxim del cost de l'actuació imputable a aquest habitatge, amb el màxim indicat en el quadre següent. Per a cadascuna d'aquestes ajudes personals, es tramitarà un expedient a part del de la comunitat de persones propietàries.  
c) Ajudes complementàries  
En el supòsit d'actuacions realitzades per una empresa o entitat pública o privada sense ànim de lucre, que actue com a agent o gestor o gestora de la rehabilitació, en edificis ocupats per persones amb un alt grau de vulnerabilitat, es concedirà una ajuda complementària a les anteriors que podrà arribar fins al 10 % de la inversió realitzada, impostos inclosos, sempre que no puguen ser compensats, a càrrec dels pressupostos de la Generalitat Valenciana, amb un màxim de 2.000 euros per habitatge, sense sobrepassar, en el conjunt de les ajudes rebudes, el 100 % del cost subvencionable de l'actuació, sempre que l'edifici complisca les condicions següents:  
- Que almenys el 80 % de les unitats de convivència empadronades tenen uns ingressos inferiors a 3 vegades l'Indicador Públic de Renda d'Efectes Múltiples (IPREM).  
- Que almenys el 50 % dels habitatges constitueixen el domicili habitual i permanent dels seus ocupants.  
2. En el cas de millora de l'eficiència energètica d'habitatges, l'ajuda a concedir serà del 40 % del cost de l'actuació, amb un límit de 3.000 ?. Per a poder sol·licitar aquestes ajudes el cost de l'actuació ha de ser igual o superior a 1.000 euros per habitatge.  
3. L'import de l'ajuda total estarà, en qualsevol cas, limitat per l'import màxim que resulte de l'aplicació de la normativa d'ajudes d'Estat, que siga aplicable a la tipologia d'actuació i al tipus de beneficiari.  
  
  
Dotzena. Compatibilitat d'ajudes  
1. Les subvencions que es concedisquen seran compatibles amb qualssevol altres ajudes públiques per al mateix objecte, sempre que no se supere el cost total de les actuacions i sempre que la regulació de les altres ajudes, siguen d'àmbit nacional o europeu ho admeten. En el cas que se supere el cost total de les obres es reduirà l'import de la subvenció a concedir fins a arribar a aquest límit.  
2. En el cas de rehabilitació a nivell d'edificis, les persones beneficiàries últimes de les ajudes no podran obtindre el finançament corresponent del programa d'actuacions de rehabilitació en barris.  
3. Les ajudes corresponents a la millora de l'eficiència energètica d'habitatges són compatibles amb les ajudes corresponents a les actuacions de rehabilitació en barris o amb les de rehabilitació a nivell d'edificis, sempre que quede acreditat que no se subvenciona el mateix cost. En aquests casos, tant en la sol·licitud de l'ajuda com en el procediment de verificació, es farà constar expressament, mitjançant declaració responsable, que no s'ha sol·licitat ajuda per a la mateixa actuació en els programes abans esmentats.  
4. Els habitatges unifamiliars podran sol·licitar les ajudes de rehabilitació d'edificis o les de millora de l'eficiència energètica d'habitatges, però no ambdues, i hauran de complir els requisits corresponents al tipus d'ajuda sol·licitada.  
5. Quan s'hagen sol·licitat altres ajudes procedents de fons europeus per al mateix edifici o habitatge, haurà de justificar-se, tant en la sol·licitud de l'ajuda com en el procediment de verificació, mitjançant declaració responsable, que no se subvenciona el mateix cost.  
  
  
Tretzena. Obligacions i responsabilitats de les persones destinatàries últimes de les ajudes  
1. Les persones destinatàries últimes de les ajudes queden obligades a:  
a) Facilitar qualsevol document, informació o inspecció que la direcció general competent en matèria de rehabilitació considere necessari per al control del compliment dels fins previstos.  
b) Comunicar l'obtenció d'altres subvencions o ajudes per a la mateixa finalitat, procedents de qualsevol administració o ens públics o privats, nacionals o internacionals.  
c) Actualitzar la documentació presentada que haguera patit alguna modificació o la vigència de la qual haguera finalitzat amb anterioritat a la liquidació de les subvencions.  
d) Complir totes i cadascuna de les obligacions establides en l'article 14 de la Llei 38/2003, de 17 de novembre, general de subvencions.  
  
e) Assumir l'aportació econòmica per la diferència entre l'import de l'ajuda i el cost total de la inversió per a la qual se sol·licita la subvenció, de manera que es garantisca l'execució de l'obra i les variacions pressupostàries que pogueren originar-se durant la seua execució.  
f) Facilitar les dades relatives a la persona perceptora final dels fons quan no siguen elles mateixes.  
2. En el cas que les persones destinatàries últimes de les ajudes tinguen condició de poder adjudicador, hauran d'informar sobre les dades de contractistes i subcontractistes (nom, cognoms i data de naixement dels titulars reals de les entitats mercantils).  
3. Les persones destinatàries últimes de les ajudes estan subjectes a la prohibició de causar un perjudici significatiu a objectius mediambientals, i caldrà justificar-ne el compliment tant en el projecte/memòria de les obres a realitzar com mitjançant el compromís per part de la persona destinatària última de les ajudes.  
4. A causa de la naturalesa i objectius de les subvencions a concedir i d'acord amb el Reial decret 853/2021, les persones destinatàries últimes de les ajudes acreditaran no trobar-se incurses en les prohibicions per a obtindre la condició de persona beneficiària previstes en l'article 13.2 de la Llei 38/2003, de 17 de desembre, general de subvencions. L'obligació de trobar-se al corrent en el compliment de les obligacions tributàries o davant de la Seguretat Social continguda en l'apartat e de l'article anterior, haurà de justificar-se en el moment de la sol·licitud del pagament de l'ajuda.  
5. En cas de la seua existència, per al cobrament de les ajudes s'haurà de procedir a la retirada d'escuts, plaques i altres objectes que continguen simbologia de la revolta militar, de la Guerra Civil espanyola i de la dictadura franquista, llevat que concórreguen raons artístiques, arquitectòniques o artisticoreligioses protegides per la llei, de conformitat amb l'article 15 de la Llei 52/2007, de 26 de desembre, per la qual es reconeixen i amplien drets i s'estableixen mesures en favor dels qui van patir persecució o violència durant la Guerra Civil i la dictadura.  
  
6. Les persones destinatàries últimes de les ajudes tenen dret d'accés a la informació continguda en el Registre de titularitats reals creat per l'Ordre JUS/319/2018, de 21 de març, per la qual s'aproven els nous models per a la presentació en el Registre Mercantil dels comptes anuals dels subjectes obligats a la seua publicació.  
7. La concessió de les ajudes queda condicionada al compromís, per part de les persones destinatàries últimes de les ajudes, a concedir els drets i accessos necessaris per a garantir que la Comissió, l'Oficina Europea de Lluita contra el Frau, el Tribunal de Comptes Europeu, la Fiscalia Europea i les autoritats nacionals exercisquen les seues competències en relació amb la concessió.  
8. Els beneficiaris que desenvolupen activitats econòmiques acreditaran la inscripció en el Cens d'empresaris, professionals i retenidors de l'Agència Estatal d'Administració Tributària, que ha de reflectir l'activitat econòmica efectivament desenvolupada a la data de sol·licitud de l'ajuda.  
9. Les entitats privades i persones jurídiques (no en el cas de persones físiques, comunitats de persones propietàries o similars) estan obligades a publicar determinada informació, d'acord amb la normativa de transparència, segons els criteris següents:  
a) Les entitats beneficiàries de subvenció, en aplicació de l'article 3 de la Llei 19/2013, de 9 de desembre, de transparència, accés a la informació pública i bon govern, de l'article 3 de la Llei 2/2015, de 2 d'abril, de transparència, bon govern i participació ciutadana de la Comunitat Valenciana, i de l'article 3 del Decret 105/2017, de 28 de juliol, del Consell, pel qual es desenvolupa la Llei 2/2015, de 2 d'abril (DOGV 8118, 01.09.2017), hauran de complir les següents obligacions en matèria de publicitat activa, sense perjudici de les obligacions establides en l'article 14 de l'LGS i resta de legislació aplicable:  
  
- En el cas d'entitats que perceben durant el període d'un any ajudes o subvencions públiques en una quantia superior a 100.000 euros o quan, almenys, el 40 % del total dels seus ingressos anuals tinguen caràcter d'ajuda o subvenció pública, sempre que suposen com a mínim la quantitat de 5.000 euros, haurà de complir les obligacions de publicitat activa recollides en el capítol II del títol I de la Llei 19/2013, de 9 de desembre.  
- Sense perjudici de tot això, en el cas de percebre durant el període d'un any ajudes o subvencions de l'Administració autonòmica o de qualsevol altra entitat enumerada en l'article 2 de la Llei 2/2015, de 2 d'abril, per import superior a 10.000 euros, s'haurà de donar l'adequada publicitat, indicant almenys l'entitat pública concedent, l'import rebut i el programa, activitat, inversió o actuació subvencionada.  
  
b) La difusió de la informació que estableix aquesta clàusula s'ha de realitzar a través de la pàgina web de l'entitat, o bé a través de la plataforma TEP - Transparència Entitats Privades, de GVA Oberta, a la qual es pot accedir en https://gvaoberta.gva.es/va/tep.  
10. La sol·licitud de l'ajuda suposa l'autorització per al registre de les dades de la persona beneficiària en la Base de dades nacional de subvencions. Així com la cessió d'informació entre aquest sistema i el Sistema de Fons Europeus, segons les previsions contingudes en la normativa europea i nacional aplicable.  
11. La concessió de les ajudes estarà condicionada al compromís per escrit, per part de la persona beneficiària, de concedir els drets d'accés necessaris per a garantir que la Comissió, l'Oficina Europea de Lluita contra el Frau (OLAF), el Tribunal de Comptes Europeu, la Fiscalia Europea i les autoritats nacionals competents exercisquen les seues competències.  
12. Quan les persones destinatàries últimes de les ajudes siguen persones o entitats que realitzen alguna activitat econòmica, serà aplicable el Reglament (UE) núm. 1407/2013, de la Comissió, de 18 de desembre de 2013, relatiu a l'aplicació dels articles 107 i 108 del Tractat de funcionament de la Unió Europea a les ajudes de minimis, havent de declarar per escrit que no els consta risc d'incompatibilitat amb el règim d'ajudes d'Estat, així com informar de totes les altres ajudes de minimis rebudes durant els dos exercicis fiscals anteriors i durant l'exercici fiscal en curs que estiguen subjectes a l'esmentat reglament o a altres reglaments de minimis.  
13. Les persones destinatàries últimes de les ajudes estan subjectes a les obligacions d'informació, comunicació i publicitat establides en l'article 34 del Reglament (UE) 2021/241, del Parlament Europeu i del Consell, de 12 de febrer de 2021, i la normativa europea i nacional que el desenvolupe.  
S'haurà d'incloure de manera visible la participació de la Unió Europea, el Ministeri de Transports, Mobilitat i Agenda Urbana, la Generalitat i l'ajuntament corresponent, en els cartells descriptius exteriors de la promoció i en les plaques commemoratives permanents que, si és el cas, s'instal·len.  
En particular, en les mesures d'informació i comunicació de les actuacions que desenvolupen les inversions (cartells informatius, plaques, publicacions impreses i electròniques, material audiovisual, pàgines web, anuncis i insercions en premsa, certificats, etc.), caldrà incloure els següents logos:  
a) L'emblema de la Unio Europea.  
b) Juntament amb l'emblema de la Unió, s'inclourà el text «Finançat per la Unio Europea - Next Generation EU».  
c) Es tindran en compte les normes gràfiques i els colors normalitzats establits en l'annex II del Reglament d'execució 821/2014. També es pot consultar la següent pàgina web:  
- http://publications.europa.eu/code/es/es-5000100.htm  
I descarregar diferents exemples de l'emblema en:  
- https://europa.eu/european-union/about-eu/symbols/flag\_es#download  
Tots els cartells informatius i plaques hauran de col·locar-se en un lloc ben visible i d'accés al public.  
14. D'acord amb l'article 132 del Reglament (UE, Euratom) 2018/1046, del Parlament Europeu i del Consell, de 18.07.2018 (DOUE 30.07.2018) els perceptors i persones destinatàries últimes de les ajudes mantindran i conservaran la documentació concernent a la subvenció, així com els registres i documents en format electrònic, durant un període de cinc anys a partir del cobrament de l'ajuda. Aquest període serà de tres anys si l'ajuda és d'un import inferior o igual a 60.000 euros. Els documents es conservaran, bé en forma d'originals, bé en forma de còpies compulsades d'originals, bé en suports de dades comunament acceptades, entre aquestes versions electròniques de documents originals o documents existents, únicament en versió electrònica. Quan hi haja versions electròniques, no caldran els originals, si aquests documents compleixen els requisits legals aplicables perquè puguen ser considerats equivalents a originals i fiables a l'efecte d'auditoria.  
  
15. Per a acomplir el que estableix l'Ordre HFP/1030/2021, de 29 de setembre, s'ha aprovat, mitjançant la Resolució de 25 de febrer de 2022,el Pla de mesures antifrau de la Vicepresidència Segona i Conselleria d'Habitatge i Arquitectura Bioclimàtica, en l'execució de mesures finançades pel Mecanisme de recuperació i resiliència (MRR) en el marc del Pla de recuperació, transformació i resiliència (PRTR), que es troba disponible en la següent pàgina web:  
  
https://habitatge.gva.es/va/web/vicepresidencia-segona/fons-europeus  
  
Catorzena. Presentació de sol·licituds  
1. El termini de presentació de sol·licituds serà establit en la corresponent convocatòria i la seua presentació comporta l'acceptació incondicionada de les bases establides en la present resolució, inclòs el que es disposa en la resolució per la qual es convoquen les subvencions.  
  
2. La sol·licitud telemàtica es realitzarà a través d'un dels següents tràmits:  
Actuacions de millora de l'eficiència energètica en habitatges:  
https://www.gva.es/va/inicio/procedimientos'id\_proc=22261  
Actuacions de rehabilitació a nivell d'edificis:   
https://www.gva.es/va/inicio/procedimientos'id\_proc=22574   
La documentació que haja d'acompanyar la sol·licitud, i que consistisca en declaracions responsables o compromisos, estarà a la disposició de les persones sol·licitants, en format PDF, en l'apartat «Impresos associats» corresponent a la convocatòria, per al seu emplenament en el tràmit telemàtic.  
3. En el cas d'actuacions de rehabilitació a nivell d'edifici, les sol·licituds es presentaran d'acord amb els següents criteris:  
a) Les sol·licituds d'ajudes de les comunitats de persones propietàries o agrupacions de comunitats de persones propietàries s'hauran de tramitar telemàticament pels gestors o agents de la rehabilitació nomenats a aquest efecte mitjançant l'acord de la comunitat de persones propietàries, actuant com a representant de la comunitat de persones propietàries o agrupació de comunitats de persones propietàries.  
b) La resta de les sol·licituds seran presentades telemàticament per aquells que tinguen la condició de persones destinatàries últimes de les ajudes, d'acord amb la base segona, o, si és el cas, per les persones representants o pels gestors o agents de la rehabilitació nomenats per les persones propietàries úniques d'edificis.  
c) Si les persones sol·licitants de les ajudes són persones físiques, amb la finalitat d'agilitar la seua tramitació i concessió, la presentació de sol·licituds es farà, preferentment, de manera telemàtica. Les persones físiques que no disposen de mitjans tècnics per a formalitzar la sol·licitud podran acudir, durant el termini de presentació de sol·licituds, a les dependències de les direccions territorials de la Conselleria, situades a l'avinguda Aguilera, número 1 (03730 Alacant); avinguda de la Mar, número 16 (12071 Castelló de la Plana), i al carrer Gregori Gea, número 27 (46365 València), i en qualsevol de les oficines de la xarxa XALOC regulades mitjançant el Decret 199/2021, de 10 de desembre, del Consell, de creació de la Xarxa d'oficines locals d'habitatge, rehabilitació i regeneració urbana (Xarxa XALOC), on els assistirà el personal tècnic en la presentació. En el cas de formular la sol·licitud de manera presencial, hauran de presentar els documents indicats en la base quinzena i els formularis i declaracions que estaran a la seua disposició en les dependències indicades en el paràgraf anterior.  
4. En el cas d'actuacions de millora de l'eficiència energètica en habitatges, les sol·licituds es presentaran d'acord amb els següents criteris:  
a) Les sol·licituds seran presentades telemàticament per aquells que tinguen la condició de persones destinatàries últimes d'acord amb la base segona, o, si és el cas, per les seues persones representants o pels gestors o agents de la rehabilitació nomenats a aquest efecte per les persones propietàries, usufructuàries o arrendatàries dels habitatges.  
b) Si les persones sol·licitants de les ajudes són persones físiques, s'ajustaran al que es disposa en l'apartat c del punt anterior.  
5. La presentació telemàtica de les sol·licituds es realitzarà segons el model normalitzat i aquestes es presentaran a través de la seu electrònica de la Generalitat i hauran d'estar signades electrònicament mitjançant una signatura electrònica avançada basada en un certificat reconegut, segons el que es disposa en el Decret 220/2014, de 12 de desembre, del Consell, pel qual s'aprova el Reglament d'administració electrònica de la Comunitat Valenciana, i expedit per la Generalitat o per qualsevol altre prestador de serveis de certificació amb el qual la Generalitat haja signat l'oportú conveni.  
  
Quinzena. Documentació de la sol·licitud  
La documentació que cal aportar per a la sol·licitud de les ajudes serà la següent:  
a) Formulari normalitzat de sol·licitud d'ajudes on es reflectiran les dades següents:  
- Dades de la persona beneficiària de les ajudes: Comunitat de persones propietàries, agrupació de comunitats de persones propietàries, entitat local o empresa pública o persones físiques o jurídiques, indicant cognoms i nom o raó social, NIF o CIF.  
- Si és el cas, dades de la persona representant: cognoms i nom, NIF, i també l'acreditació de la representació que posseïsca, conforme a la normativa específica d'aplicació.  
- Si és el cas, dades del gestor o agent de la rehabilitació: cognoms i nom, NIF.  
- Dades de l'habitatge, habitatges, edifici o edificis a rehabilitar: domicilis i referències cadastrals.  
- Nombre d'habitatges i, si és el cas, els locals de l'edifici a rehabilitar amb indicació de la seua superfície construïda, i nombre d'alçàries inclosa la planta baixa.  
b) Si és el cas, còpia de l'acta o certificat del secretari o secretària o administrador o administradora, on conste el nomenament de la persona representant autoritzada per a sol·licitar la subvenció.  
c) Si és el cas, còpia de l'acta o certificat del secretari o secretària o administrador o administradora, on conste l'acord de la comunitat pel qual es formalitza el contracte amb l'agent de la rehabilitació o el gestor de la rehabilitació.  
d) Si és el cas, còpia del contracte amb l'agent de la rehabilitació o el gestor de la rehabilitació.  
e) En el cas d'agents de la rehabilitació que siguen perceptors directes de les ajudes, document de cessió del cobrament.  
f) Projecte o memòria justificativa de l'actuació a realitzar, incloent-hi plànols i pressupost detallat per partides amb indicació de mesuraments i preus per unitats d'obra. S'inclourà l'estalvi de consum d'energia primària no renovable estimat respecte a la situació inicial, la inversió subvencionable i la quantia de l'ajuda sol·licitada.  
g) En el cas d'actuacions de millora de l'eficiència energètica d'habitatges, certificat d'empadronament o autorització per a l'obtenció de les dades relatives a l'empadronament de la persona resident en l'habitatge.  
h) Certificat d'eficiència energètica de l'habitatge o l'edifici existent en el seu estat actual, amb el contingut requerit en el Reial decret 390/2021, d'1 de juny, signat per un tècnic o tècnica competent i registrat en el Registre autonòmic de certificació d'eficiència energètica d'edificis.  
i) Certificat d'eficiència energètica de l'habitatge o l'edifici existent obtingut considerant realitzades les actuacions previstes en el projecte o memòria, realitzat amb el mateix programa reconegut de certificació que l'utilitzat per al certificat previ a la intervenció, subscrit per un tècnic o tècnica competent, en el qual s'acredite el compliment dels requisits establits per a l'obtenció de l'ajuda.  
j) En el cas d'actuacions a nivell d'edifici, còpia de l'acta o certificat del secretari o secretària o administrador o administradora, amb l'acord de la comunitat, de les comunitats de persones propietàries degudament agrupades, o de l'assemblea de la cooperativa, pel qual s'aprova l'execució de les obres de rehabilitació objecte de les ajudes.  
k) En el cas d'actuacions de millora de l'eficiència energètica d'habitatges, s'haurà d'acreditar la condició de persona propietària o usufructuària mitjançant nota simple del registre de la propietat o escriptura de l'habitatge. En el cas que la persona sol·licitant de l'ajuda siga la persona arrendatària, haurà d'aportar contracte de lloguer i autorització de la propietat per a realitzar les obres i cobrar la subvenció que corresponga, o de l'assemblea de la cooperativa, pel qual s'aprova l'execució de les obres de rehabilitació objecte de les ajudes.  
l) Contracte o oferta signada i pressupost desglossat per partides, mesuraments, preus unitaris i totals, amb l'IVA desglossat corresponent i la seua acceptació expressa per part de la comunitat de persones propietàries o per la persona propietària de l'edifici o de l'habitatge. En el full resum per capítols haurà de constar la signatura i segell de l'empresa, el seu NIF i la data.  
D'acord amb la base desena d'aquestes bases, quan l'import de la despesa subvencionable supere les quanties establides en la vigent Llei de contractes del sector públic per al contracte menor, tant per a l'execució de l'obra com per al contracte dels tècnics o gestors intervinents en l'actuació, s'hauran d'aportar les tres ofertes sol·licitades dels diferents proveïdors a partir de les quals s'han seleccionat les ofertes que han servit de base per a sol·licitar les ajudes.  
m) Sol·licitud i/o llicència urbanística quan siga precisa, o autorització municipal anàloga conforme amb l'article 78 de la Llei 7/2021, de 29 de desembre, de mesures fiscals, de gestió administrativa i financera i d'organització de la Generalitat 2022.  
n) Si les obres estan iniciades, certificat de l'inici de les obres signat per personal tècnic titulat competent o acta de replanteig, signada i datada per director o directora de l'obra, empresa constructora i amb el vistiplau de la propietat.  
o) Reportatge fotogràfic en color de totes aquelles zones que s'hagen de veure afectades per les actuacions de rehabilitació, així com de la façana principal de l'edifici.  
p) En el cas d'actuacions a nivell d'edifici, informe d'avaluació de l'edifici (IEEV.CV), amb el contingut requerit en el Decret 53/2018, de 27 d'abril, emplenat i subscrit per personal tècnic competent, i registrat en el registre autonòmic corresponent.  
q) En el cas d'actuacions a nivell d'edifici, relació d'habitatges i locals de l'edifici que participen en les despeses de l'obra, indicant les quotes de participació, que en total hauran de sumar el 100 %.  
r) En aquells supòsits en els quals les persones sol·licitants, en aplicació del que s'estableix en l'article 28 de la Llei 39/2015, d'1 d'octubre, del procediment administratiu comú de les administracions públiques, manifesten la seua oposició al fet que l'Administració reculla electrònicament la documentació necessària per a la tramitació de l'expedient, a més hauran d'aportar:  
- NIF o CIF de la part sol·licitant.  
- Certificats de l'Agència Tributària, de la conselleria competent en matèria d'hisenda i de la Tresoreria General de la Seguretat Social, d'estar al corrent en les seues obligacions i d'ingressos obtinguts.  
s) Si és el cas, model de domiciliació bancària degudament emplenat i signat per la persona titular del compte o persona autoritzada en aquest.  
t) Declaracions subscrites per la persona beneficiària última de les ajudes relatives a:  
- Declaració responsable de NO danyar significativament el medi ambient.  
- Declaració d'absència de conflicte d'interessos (DACI), segons model A de l'annex IV de l'Ordre HFP/1030/2021, de 29 de setembre, per la qual es configura el sistema de gestió del Pla de recuperació, transformació i resiliència.  
- Compromís escrit de concedir els drets i accessos necessaris per a garantir que la Comissió, l'OLAF, el Tribunal de - Comptes Europeu, la Fiscalia Europea i les autoritats nacionals competents exercisquen les seues competències.  
- Declaració responsable compliment de la normativa relativa d'ajudes d'estat, de minimis i doble finançament.  
- Declaració responsable sobre l'obligació de facilitar informació sobre persones destinatàries últimes de les ajudes que tinguen condició de poder adjudicador, hauran d'informar sobre les dades de contractistes i subcontractistes (només en el cas de poders adjudicadors).  
  
Setzena. Tramitació, instrucció del procediment i resolució de les ajudes  
1. La persona titular de la direcció general competent en matèria de rehabilitació resoldrà sobre la concessió de l'ajuda sol·licitada, a proposta de l'òrgan col·legiat.  
L'òrgan col·legiat estarà integrat per la persona titular de la Subdirecció General d'Habitatge i Regeneració Urbana, el cap o la cap del Servei de Rehabilitació i Actuacions Urbanes, el cap o la cap del Servei d'Arquitectura i Qualitat en l'Edificació i un tècnic o tècnica del Servei de Rehabilitació i Actuacions Urbanes. La persona titular de la direcció general competent en matèria d'habitatge i rehabilitació podrà designar les persones que hauran de suplir als membres de l'òrgan col·legiat en cas d'absència, vacant o malaltia.  
La tramitació dels expedients correspondrà als serveis centrals i/o territorials de la direcció general amb competència en matèria de rehabilitació.  
2. El procediment de concessió d'aquestes subvencions serà el de concurrència competitiva i serà l'únic criteri el rigorós ordre de presentació de les sol·licituds, fins a l'esgotament dels fons.  
3. El termini màxim per a resoldre i notificar la resolució serà de tres mesos, comptadors des de la data de presentació de la sol·licitud. Si no s'ha rebut resolució en aquest termini, s'entendrà desestimada la sol·licitud. La resolució que s'adopte podrà ser objecte de recurs en la forma establida en les respectives convocatòries.  
Quan l'actuació proposada requerisca projecte i la sol·licitud incloga inicialment només la memòria, l'òrgan competent podrà dictar resolució de concessió d'ajuda subjecta expressament a la condició resolutòria que, en un termini màxim de tres mesos des de la notificació de la resolució de concessió, s'aporte el projecte de l'actuació a realitzar corresponent a l'ajuda concedida.  
En aquest cas la memòria que s'aporte per a poder dictar la resolució de concessió de l'ajuda, prèviament a l'aportació del projecte, haurà de contindre almenys els següents apartats:  
a) Identificació de l'edifici, dels agents intervinents i objecte de la memòria  
b) Memòria descriptiva  
- Antecedents i condicions de partida, resumeixen exigències de l'IEE.  
- Descripció de la intervenció a realitzar.  
- Prestacions de l'edifici: requisits a emplenar en funció de les característiques de l'edifici i les seues necessitats (complint les exigències bàsiques del CTE).  
- Justificació de situació urbanística de l'edifici existent i de la compatibilitat de la intervenció, en el cas de modificar-se.  
c) Memòria constructiva:           
Resum d'actuacions.  
d) Normativa aplicable.  
e) Justificació de compliment de requisits d'eficiència energètica segons l'RD 853\_2021 i millores proposades.  
f) Justificació de requisits de conservació (informe de patologies amb descripció d'assajos, cales i causes) i proposta d'intervenció.  
g) Justificació d'intervenció d'accessibilitat i proposta d'intervenció.  
h) Justificació compliment DBSI i DBSUA en el cas de ser necessari per la intervenció a realitzar.  
i) Justificació de circularitat segons l'RD 853\_2021.  
j) Estudi de gestió de residus justificatiu segons l'RD 853\_2021.  
  
k) Mesuraments i pressupost d'obres de cada partida, inclòs control de qualitat, seguretat i salut i gestió de residus. A més de resum per capítols.  
l) Documentació gràfica:  
- Plànol de situació i emplaçament.  
- Pla de condicions urbanístiques en el cas de modificació de les existents.  
- Plànol d'edifici existent, plantes, alçats i seccions.  
- Plànol de millores d'eficiència energètica, detalls justificatius i ubicació de noves instal·lacions.  
- Pla de zones d'actuació de conservació, si es proposen.  
- Pla de propostes d'accessibilitat, si es proposen.  
m) Annex de certificació energètica d'edifici existent i de propostes de millora.  
4. Les ajudes concedides a aquells beneficiaris finals que siguen empreses o desenvolupen activitat comercial o mercantil, i els siga aplicable la normativa d'ajudes d'estat, per a la realització d'inversions destinades a mesures d'eficiència energètica i per a la promoció de l'energia procedent de fonts renovables, estaran sotmeses als requisits i límits establits en el Reglament (UE) núm. 651/2014 de la Comissió, de 17 de juny de 2014, pel qual es declaren determinades categories d'ajudes compatibles amb el mercat interior en aplicació dels articles 107 i 108 del Tractat i en el Reglament (UE) núm. 1407/2013 de la Comissió, de 18 de desembre de 2013, relatiu a l'aplicació dels articles 107 i 108 del Tractat de Funcionament de la Unió Europea a les ajudes de minimis. Així mateix, si és el cas, serà aplicable el que s'estableix en el «Marc nacional temporal relatiu a les mesures d'ajuda a empreses i autònoms consistents en subvencions directes, bestretes reemborsables, avantatges fiscals, garanties de préstecs i bonificacions de tipus d'interés en préstecs destinades a donar suport a l'economia en el context de l'actual brot de covid-19».  
  
A l'efecte de respectar els límits màxims de les ajudes establides per la normativa de la Unió Europea, les persones beneficiàries de les ajudes hauran de presentar declaració responsable relativa a totes les ajudes concedides, especificant el compliment dels límits establits. Així mateix, hauran de presentar declaració responsable que l'empresa no està en crisi d'acord amb la definició d?«empresa en crisi» que s'estableix en l'apartat 18 de l'article 2 del Reglament (UE) núm. 651/2014, de 17 de juny, de 2014.  
5. La resolució definitiva del procediment de concessió de l'ajuda es realitzarà, una vegada comprovat per l'òrgan competent el compliment íntegre per part de les persones beneficiàries últimes de les ajudes, no sols dels requisits previstos en aquestes bases reguladores, sinó també de les obligacions previstes per a les persones beneficiàries de subvencions en la Llei 38/2003, de 17 de novembre, general de subvencions, el seu reglament de desenvolupament, així com la normativa de la Unió Europea aplicable per a la certificació dels fons europeus. Així mateix, hauran de garantir que les persones beneficiàries presenten la documentació exigida en el Reial decret 853/2021 i la que figure en les respectives convocatòries complementàriament.  
  
Dessetena. Termini per a l'execució de les actuacions  
1. En el cas d'actuacions en edifici, el termini per a executar les obres no podrà excedir de vint-i-sis mesos, comptadors des de la data de concessió de l'ajuda. Aquest termini es podrà ampliar excepcionalment fins a vint-i-huit mesos quan es tracte d'edificis o actuacions que afecten 40 o més habitatges.  
Només podrà autoritzar-se una ampliació dels terminis fixats per a l'execució de les actuacions quan obeïsca a circumstàncies imprevisibles, degudament justificades, que facen impossible el compliment d'aquestes, malgrat haver-se adoptat, per part de les persones beneficiàries de les ajudes, les mesures tècniques i de planificació mínimes que els resultaven exigibles. Específicament, es podrà autoritzar aquesta ampliació quan la llicència o autorització municipal corresponent es demore més de sis mesos des de la seua sol·licitud. En cap cas es podran autoritzar ampliacions de terminis per a l'execució de l'actuació objecte d'ajuda que superen en el seu còmput total els trenta-sis mesos comptadors des de la data de concessió de l'ajuda.  
2. En el cas d'actuacions en habitatge, el termini per a executar les obres no podrà excedir els dotze mesos, comptadors des de la data de concessió de l'ajuda.  
3. En qualsevol cas totes les actuacions hauran d'acabar abans del 30 de juny de 2026.  
  
Dihuitena. Qualificació definitiva i abonament de les ajudes  
1. La part beneficiària, per si mateixa o, si és el cas, pel seu representant o pel gestor o agent de la rehabilitació, haurà de sol·licitar l'abonament de la subvenció telemàticament mitjançant l'imprés normalitzat «Sol·licitud de qualificació definitiva i abonament de les ajudes», en el termini màxim de tres mesos des de la finalització del termini màxim concedit per a l'execució de les actuacions, adjuntant la documentació que a continuació s'indica:  
a) En el cas que les actuacions requerisquen projecte i s'hagen produït canvis respecte al projecte presentat en el moment de la sol·licitud, s'aportarà el projecte de l'obra realment executada.  
b) Certificat final d'obra, quan corresponga, subscrit pel director o directora d'obra i director o directora d'execució de l'obra, si és el cas.  
c) Certificat de la instal·lació tèrmica, si és el cas, subscrit pel director o directora de la instal·lació o instal·lador o instal·ladora autoritzat, registrat en l'òrgan competent de la comunitat autònoma d'acord amb el RITE.  
d) Certificat d'eficiència energètica obtingut una vegada realitzades les actuacions fet amb el mateix programa reconegut de certificació que l'utilitzat per al certificat previ a la intervenció, subscrit per personal tècnic competent, en el qual s'acredite el compliment dels requisits establits per a l'obtenció de l'ajuda, i registrat en el registre de l'òrgan competent de la comunitat autònoma.  
e) Declaració responsable de la persona beneficiària on es faça constar el compliment de la normativa d'obligat compliment que li siga aplicable.  
f) Memòria d'actuació justificativa del compliment de les condicions imposades en la concessió de la subvenció, d'acord amb el que exigeixen aquestes bases i la resolució de concessió de l'ajuda, amb indicació de les activitats realitzades i dels resultats obtinguts. Aquesta memòria serà realitzada i subscrita per un tècnic o tècnica titulat competent autor del projecte o de direcció de l'execució de l'actuació, indicant així mateix la data de conclusió de les actuacions. S'hi farà constar el compliment de la normativa d'obligat compliment que li siga aplicable.  
  
g) Documentació fotogràfica de les obres executades, preferentment en color.  
h) Declaració responsable que incloga detall d'altres ingressos o subvencions que hagen finançat l'activitat subvencionada amb indicació de l'import i la seua procedència.  
i) Relació certificada i còpia de les comandes i/o contractes relatius a les actuacions realitzades.  
j) Relació certificada i còpia de les factures i dels corresponents justificants bancaris de pagament, corresponents a la inversió realitzada i que responguen al pressupost i contractes presentats.  
k) Per als projectes amb una ajuda concedida inferior a 100.000 euros i de manera opcional, podrà entregar-se compte justificatiu amb aportació de justificants de despesa, segons el que es preveu en l'article 72 del Reglament de la Llei 38/2003, de 17 de novembre, aprovat pel Reial decret 887/2006, de 21 de juliol (modificat per l'article 63 de l'RD llei 26/2020, pel qual s'eleven els límits econòmics previstos), amb l'abast que serà detallat en la convocatòria corresponent.  
  
Opcionalment, podrà entregar-se compte justificatiu amb aportació d'informe d'auditor, segons el que es preveu en l'article 74 del Reglament de la Llei 38/2003, de 17 de novembre, aprovat per Reial decret 887/2006, de 21 de juliol, amb l'abast que serà detallat en la convocatòria corresponent.  
l) Llicències o autoritzacions municipals que siguen precises per a la realització de les obres de rehabilitació segons l'article 78 de la Llei 7/2021, de 29 de desembre, de mesures fiscals, de gestió administrativa i financera i d'organització de la Generalitat 2022.  
m) Certificats d'inici i finalització de les obres de rehabilitació.  
2. En el cas que el cost de l'actuació siga inferior al cost inicial previst inclòs en la sol·licitud d'ajudes, es recalcularà l'import de la subvenció, i aquesta podrà ser minorada si resultara un import d'ajuda inferior a l'inicialment previst. L'import de l'ajuda no s'incrementarà encara que el cost de l'actuació supere l'inicialment previst.  
  
3. Si l'estalvi de consum d'energia primària no renovable finalment obtingut per comparació entre els certificats d'eficiència energètica de l'edifici abans i després de l'actuació, realitzats tots dos amb el mateix programa reconegut de certificació, fora inferior a l'estimat inicialment en el projecte, la quantia de la subvenció s'ajustarà a l'estalvi realment obtingut segons el que es disposa en la taula de la base onzena de la present resolució. Si l'estalvi de consum d'energia primària no renovable finalment obtingut fora inferior al 30 %, o no es compliren les exigències relatives a la reducció de la demanda energètica anual global de calefacció i refrigeració establides en la base novena de la present resolució o qualsevol altra exigència de les establides en la present resolució de bases reguladores, l'ajuda seria revocada.  
  
4. Comprovada l'execució de l'actuació, així com el lliurament de tota la documentació exigida, s'ordenarà el pagament de la subvenció, amb expressa referència a la procedència dels fons, esmentant el Mecanisme de Recuperació i Resiliència.  
En cas que la persona beneficiària de les ajudes no complisca l'obligació de justificació establida en el precedent apartat, no es pagarà la subvenció i es declararà la pèrdua del dret al cobrament d'aquesta, de conformitat amb el que s'estableix en l'article 89 del Reglament de la Llei 38/2003, de 17 de novembre, aprovat per Reial decret 887/2006, de 21 de juliol, utilitzant, per a això, el procediment previst en l'article 42 de la Llei 38/2003, de 17 de novembre.  
  
5. Si les persones sol·licitants de les ajudes són persones físiques, la sol·licitud de qualificació definitiva es realitzarà, preferentment, de manera telemàtica. Les persones físiques que no disposen de mitjans tècnics per a formalitzar la sol·licitud podran acudir, durant el termini de presentació de sol·licituds, a les dependències de les direccions territorials de la Conselleria, situades a l'avinguda Aguilera, número 1 (03514 Alacant); avinguda de la Mar, número 16 (12459 Castelló de la Plana), i al carrer Gregori Gea, número 27 (46045 València), i en qualsevol de les oficines de la xarxa XALOC regulades mitjançant el Decret 199/2021, de 10 de desembre, del Consell, de creació de la Xarxa d'oficines locals d'habitatge, rehabilitació i regeneració urbana (Xarxa XALOC), on els assistirà el personal tècnic en la presentació. En el cas de realitzar la sol·licitud de qualificació definitiva de manera presencial, hauran d'aportar els documents indicats en aquesta base reguladora i els models i declaracions que estaran a la seua disposició en les dependències indicades en el paràgraf anterior. Si la sol·licitud es fa a través d'un gestor o agent de la rehabilitació, la presentació haurà de fer-se necessàriament telemàticament.  
  
Denovena. Bestretes  
1. Quan l'agent de la rehabilitació siga una empresa o entitat pública, podrà sol·licitar una bestreta de fins al 80 % de l'ajuda que li corresponga sempre que es complisquen les condicions següents:  
a) Que aquestes bestretes es destinen exclusivament a cobrir despeses de l'actuació objecte de subvenció.  
b) Que, d'acord amb el que s'estableix en l'article 61.3 del Reial Decret llei 36/2020, de 30 de desembre, les persones beneficiàries d'aquestes bestretes acrediten que es troben al corrent del pagament de les obligacions de reemborsament de qualssevol altres bestretes concedides anteriorment a càrrec dels crèdits específicament consignats per a la gestió de fons europeus en els pressupostos generals de l'Estat.  
  
c) Així mateix, la persona beneficiària d'aquestes bestretes també haurà de trobar-se al corrent en el compliment de la resta d'obligacions establides en l'article 13 de la Llei 38/2003, de 17 de novembre, general de subvencions, entre aquestes, trobar-se al corrent en el compliment de les seues obligacions tributàries i amb la Seguretat Social. L'acreditació d'aquesta última circumstància es realitzarà d'acord amb el que estableixen els articles 22 i 24 del Reglament de la Llei 38/2003, de 17 de novembre, general de subvencions, aprovat pel Reial decret 887/2006, de 21 de juliol, i respecte d'això es considera que la persona beneficiària, amb la presentació de la seua sol·licitud de bestreta, autoritzarà l'òrgan administratiu concedent perquè puga consultar directament aquesta informació de manera directa amb l'Administració tributària o de la Seguretat Social. No obstant això, la persona sol·licitant podrà denegar expressament el consentiment, i aleshores haurà d'aportar els certificats corresponents.  
2. En la resta dels casos, es podrà sol·licitar una bestreta de fins al 30 % de l'ajuda que corresponga a la persona destinatària última de les ajudes, sempre que es complisquen, a més de les mateixes condicions del punt anterior, la condició següent:  
a) Que aquestes bestretes siguen objecte de garantia d'acord amb el que estableixen els articles 45 i següents del Reglament de la Llei 38/2003, de 17 de novembre, aprovat pel Reial decret 887/2006, de 21 de juliol. La garantia es constituirà per un import igual al de la quantitat anticipada. La garantia haurà de constituir-se a la disposició de les autoritats corresponents, segons l'Administració pública concedent, en alguna de les modalitats previstes per l'article 12.2 del Reial decret 937/2020, de 27 d'octubre, pel qual s'aprova el Reglament general de la caixa de depòsits o, si és el cas, per la normativa autonòmica que puga resultar aplicable.  
  
Vintena. Control i revocació de les subvencions  
1. La Generalitat comprovarà, segons el que s'estableix en el pla de control aplicable durant el procediment de concessió i comprovació de la justificació de subvencions atorgades amb càrrec a les dotacions pressupostàries de la Direcció General, Rehabilitació i Eficiència Energètica, el compliment de les obligacions inherents a l'atorgament de les ajudes. L'incompliment d'aquestes obligacions, especialment la falta de presentació en termini de la documentació, o la comprovació de la falsedat de les dades aportades a l'expedient, donarà lloc a la revocació de la subvenció concedida i a la devolució de les quanties atorgades, incrementades amb els interessos legals reportats des del moment de la seua percepció.  
2. D'acord amb el que es disposa en l'article 41 de la Llei 14/2017, de 10 de novembre, de la Generalitat, de memòria democràtica i per a la convivència de la Comunitat Valenciana, es perdrà el dret a la subvenció i/o es procedirà al reintegrament d'aquesta quan la subvenció es destine a la realització d'una activitat o al compliment d'una finalitat prohibida en el títol VI de l'esmentada Llei 14/2017, de 10 de novembre.  
  
3. En qualsevol cas, serà aplicable el que es disposa en matèria de control financer, reintegrament i infraccions i sancions administratives en la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, i en la Llei 38/2003, de 17 de novembre, general de subvencions.  
  
Vint-i-unena. Recursos contra la resolució de les ajudes  
Contra la resolució de concessió de l'ajuda, que posarà fi a la via administrativa, es podrà interposar un recurs potestatiu de reposició, en el termini d'un mes, comptador des de l'endemà de la notificació d'aquesta, segons el que estableixen els articles 123 i 124 de la Llei 39/2015, d'1 d'octubre, del procediment administratiu comú de les administracions públiques, o es podrà interposar directament un recurs contenciós administratiu, davant de la sala contenciosa administrativa del Tribunal Superior de Justícia de la Comunitat Valenciana, en el termini de dos mesos, comptadors des de l'endemà de la notificació d'aquesta, de conformitat amb el que estableixen els articles 10.1.a i 46.1 de la Llei 29/1998, de 13 de juliol, reguladora de la jurisdicció contenciosa administrativa. En els litigis entre administracions públiques no caldrà interposar recurs en via administrativa. No obstant això, quan una administració interpose un recurs contenciós administratiu contra una altra, podrà presentar una reclamació prèvia de les previstes en els articles 44 i 46.6 de la Llei 29/1998, de 13 de juliol, reguladora de la jurisdicció contenciosa administrativa.  
  
Vint-i-dosena. Protecció de dades de caràcter personal i transparència  
1. La sol·licitud d'inici d'aquest procediment comporta el tractament de dades de caràcter personal en el marc del que es disposa en el Reglament (UE) 2016/679, del Parlament Europeu i del Consell, de 27 d'abril de 2016, relatiu a la protecció de les persones físiques pel que fa al tractament de dades personals i a la lliure circulació d'aquestes dades, i en la Llei orgànica 3/2018, de 5 de desembre, de protecció de dades personals i garantia dels drets digitals.  
2. La informació relativa al tractament de les dades de caràcter personal es troba disponible en el Registre d'activitats de tractament publicat en la pàgina web de la conselleria competent en matèria d'habitatge i arquitectura bioclimàtica. En concret, la informació bàsica del tractament és la següent:  
Nom del tractament: Subvencions.  
Identitat del responsable del tractament: El responsable del tractament de dades personals és la Vicepresidència Segona i Conselleria d'Habitatge i Arquitectura Bioclimàtica.  
Finalitat del tractament: Gestió i seguiment de sol·licituds i atorgament de subvencions per la Conselleria. Procediment administratiu i gestió comptable, fiscal i administrativa.  
Exercici de dret: Pot exercir el dret d'accés, rectificació, supressió, limitació, oposició i portabilitat de les seues dades de caràcter personal de manera presencial o telemàtica, de conformitat amb el que preveu l'enllaç següent: http://www.gva.es/va/proc19970.  
Reclamacions: sense perjudici de qualsevol altre recurs administratiu o acció judicial, qualsevol persona interessada té dret a presentar una reclamació en l'Agència Espanyola de Protecció de Dades si considera que el tractament de dades personals que el concerneixen infringeix la normativa en matèria de protecció de dades.  
3. Quan la persona sol·licitant o, el seu representant legal, aporte dades de caràcter personal de terceres persones en el procediment administratiu, tindrà l'obligació d'informar-los dels aspectes següents:  
  
- La comunicació d'aquestes dades a l'Administració perquè siguen tractades en l'àmbit de les seues competències i d'acord amb els fins del procediment.  
- La possibilitat que l'Administració realitze consultes relacionades amb les seues dades per a comprovar, entre altres aspectes, la seua veracitat. Si aquesta consulta requereix autorització per llei per part de les persones les dades de les quals es consultaran, la persona sol·licitant o la que la represente legalment haurà d'haver sol·licitat aquesta autorització, que estarà disponible a requeriment de l'Administració en qualsevol moment.  
- Del dret d'oposició que l'assisteix perquè l'Administració tracte les seues dades, i en aquest cas, haurà de comunicar aquesta oposició a l'Administració als efectes oportuns.  
4. En el cas d'entitats que perceben, durant el període d'un any, ajudes o subvencions, de l'Administració autonòmica o de qualsevol altra entitat enumerada en l'article 2 de la Llei 2/2015, de 2 d'abril, per import superior a 10.000 euros, haurà de donar l'adequada publicitat a aquesta, indicant almenys l'entitat pública concedent, l'import rebut i el programa, activitat, inversió o actuació subvencionada. La difusió d'aquesta informació es realitzarà preferentment a través de les pàgines web corresponents. Si no disposen de pàgina web on realitzar aquesta publicitat, podran complir aquesta obligació a través del portal que pose a la seua disposició l'òrgan concedent. Per a això, durant el període de justificació de l'ajuda concedida haurà de comunicar-ho a l'entitat concedent perquè li done publicitat en la pàgina web corresponent.  
5. Les persones beneficiàries de la subvenció hauran de donar l'adequada publicitat del caràcter públic del finançament de programes, activitats, inversions o actuacions de qualsevol tipus que siguen objecte de subvenció, incloent-hi el logotip de la Generalitat Valenciana, en mitjans de difusió com ara cartells, materials i impresos, mitjans electrònics o audiovisuals i en qualsevol altre mitjà de publicitat que es realitze de l'activitat subvencionada.  
  
Vint-i-tresena. Règim jurídic aplicable a les bases reguladores i a la convocatòria  
Aquestes bases reguladores i la seua convocatòria de les subvencions estan subjectes al següent règim jurídic:  
1) Preceptes bàsics de la Llei 38/2003, de 17 de novembre, general de subvencions, i del seu Reglament de desenvolupament, aprovat pel Reial decret 887/2006, de 21 de juliol, sense perjudici de l'aplicació supletòria dels preceptes no bàsics de totes dues normes.  
2) Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions.  
3) Reial Decret llei 36/2020, de 30 de desembre, pel qual s'aproven mesures urgents per a la modernització de l'Administració pública, i per a l'execució del Pla de recuperació, transformació i resiliència.  
  
4) Reial decret 853/2021, de 5 d'octubre, pel qual es regulen els programes d'ajuda en matèria de rehabilitació residencial i habitatge social del Pla de recuperació, transformació i resiliència, i la normativa de la Unió Europea que s'esmenta en el seu article 1, apartats 3 a 5.  
  
5) Decret llei 6/2021, d'1 d'abril, del Consell, de mesures urgents en matèria economicoadministrativa per a l'execució d'actuacions finançades per instruments europeus per a donar suport a la recuperació de la crisi conseqüència de la covid-19.  
6) Llei 8/2021, de 30 de desembre, de pressupostos de la Generalitat per a l'exercici 2022.  
En allò no previst en aquesta normativa, s'aplicaran les normes de dret administratiu o altres d'àmbit nacional o europeu que puguen aplicables.  
  
Segon  
Convocar les ajudes del Programa d'ajuda a les actuacions de rehabilitació a nivell d'edifici i del Programa d'ajuda a les actuacions de millora de l'eficiència energètica en habitatges del Pla de recuperació, transformació i resiliència per a l'exercici 2022.  
Es convoca, per a l'exercici 2022, les ajudes establides en la present resolució, per la qual s'aproven les bases reguladores per a la concessió de subvencions del Programa d'ajuda a les actuacions de rehabilitació a nivell d'edifici i del Programa d'ajuda a les actuacions de millora de l'eficiència energètica en habitatges del Pla de recuperació, transformació i resiliència, segons les condicions següents:  
  
1. Finançament de les ajudes  
1. El finançament de les ajudes regulades en aquesta convocatòria es farà amb càrrec a l'aplicació pressupostària 78.28.41.336.72, línia S1550000, «MRR ajudes en el Pla de recuperació, transformació i resiliència per a la rehabilitació a nivell d'edifici» (capítol VII), per import de 23.649.402,00 euros del projecte de pressupostos de la Generalitat per a 2022 amb l'aportació de fons per part del Ministeri de Transports, Mobilitat i Agenda Urbana, procedents de l'Instrument Europeu de Recuperació Next Generation EU, i 6.000.000,00 euros en la línia equivalent dels pressupostos de la Generalitat per a l'exercici 2023.  
  
Així mateix, l'article 5 de l'esmentat RD 853/2021 estableix la possibilitat, per part de les comunitats autònomes, d'efectuar les aportacions complementàries que consideren en cada exercici per a cofinançar les actuacions recollides en els programes d'aquest reial decret, sempre que no se supere el cost total de les actuacions.  
En aplicació del que es disposa en aquest article i recollit en la base onzena de la resolució, estan previstes, per esmena presentada en data 3 de desembre de 2021 al projecte de pressupostos de la Generalitat per al 2022, ajudes complementàries amb fons propis, per import de 10.000 euros amb càrrec a l'aplicació pressupostària 86.01.13.802.52, línia «Ajudes del Pla de recuperació, transformació i resiliència per a la rehabilitació a nivell d'edifici i la millora de l'eficiència energètica en habitatges» (capítol VII) i la dotació que es pressuposte en la línia equivalent dels pressupostos de la Generalitat per a 2023. Excepcionalment, la convocatòria podrà fixar, a més de la quantia total màxima dins dels crèdits disponibles, una quantia addicional l'aplicació de la qual a la concessió de subvencions no requerirà d'una nova convocatòria, en compliment de l'article 58.2 del Reial decret 887/2006, de 21 de juliol, pel qual s'aprova el Reglament de la Llei 38/2003, de 17 de novembre, general de subvencions.  
La concessió d'aquestes ajudes queda condicionada a l'existència de crèdit adequat i suficient en el moment de la resolució de concessió.  
  
2. La quantia total màxima de les ajudes a concedir en la present convocatòria ascendeix, inicialment, a un import de 72.728.664,00 euros amb l'aportació del Ministeri de Transports, Mobilitat i Agenda Urbana i l'aportació de la Generalitat; import que podrà veure's incrementat en funció de les possibles aportacions econòmiques, d'acord amb el que s'estableix en l'article 58.2, ja esmentat, tal com es recull en el resolc segon de la resolució que s'informa, quedant desglossada de la manera següent:  
D'acord amb el que disposa l'article 41 de la Llei 1/2015, de 6 de febrer, d'hisenda pública, del sector públic instrumental i de subvencions, la tramitació anticipada d'aquesta proposta queda condicionada a l'existència de crèdit adequat i suficient en el projecte de Llei de pressupostos per als exercicis 2022 i 2023.  
No obstant això, si es compleix algun dels supòsits previstos en l'article 58 del Reglament de la Llei 38/2003, de 17 de novembre, general de subvencions, així com el que es disposa en l'article 11 del Decret 77/2019, de 7 de juny, del Consell, de regulació del procediment de gestió del pressupost de la Generalitat, la quantia total màxima prevista en el paràgraf anterior es podrà augmentar o disminuir, mitjançant resolució de la Vicepresidència Segona i Conselleria d'Habitatge i Arquitectura Bioclimàtica. Aquesta resolució es publicarà en el Diari Oficial de la Generalitat Valenciana prèviament a la resolució de concessió de les ajudes.  
En cas d'esgotament del pressupost assignat, podran continuar registrant-se sol·licituds en llista de reserva provisional, que seran ateses per rigorós ordre d'entrada, supeditades al fet que es produïsquen desestimacions, desistiments, renúncies o revocacions de les sol·licituds d'ajuda prèvies que puguen alliberar pressupost, o al fet que es produïsca un increment pressupostari. En cap cas, la incorporació d'una sol·licitud a la llista de reserva provisional generarà cap dret per a la persona sol·licitant, fins que no es valide la sol·licitud.  
Les sol·licituds que formen part de la llista de reserva perdran la seua validesa en finalitzar aquesta convocatòria, per la qual cosa les persones sol·licitants hauran de tornar a presentar la sol·licitud en el moment en el qual s'òbriga el termini de presentació de sol·licituds de la nova convocatòria.  
3. L'efectivitat de la quantia addicional a la qual es refereix l'apartat 2 queda condicionada a la disponibilitat efectiva del crèdit en un moment anterior a la resolució de la concessió de les subvencions.  
Així mateix, atenint-se al que es disposa en l'article 11 del Decret 77/2019, de 7 de juny, del Consell, de regulació del procediment de gestió del pressupost de la Generalitat, aquesta convocatòria preveu que eventuals augments sobrevinguts en el crèdit disponible possibiliten el dictat d'una resolució complementària de la concessió de la subvenció que incloga aquelles sol·licituds que, encara que complisquen tots els requisits, no hagen sigut beneficiàries per esgotament del crèdit inicialment habilitat.  
  
  
2. Condicions de la concessió de les ajudes  
1. El procediment de concessió d'aquestes subvencions serà el de concurrència competitiva, per rigorós ordre de presentació de les sol·licituds, fins a l'esgotament dels fons.  
2. Les obres podran haver-se iniciat abans de la sol·licitud de les ajudes, però no podran haver acabat en el moment de la sol·licitud. S'entendrà per data d'acabament d'obres la que conste en el certificat final d'obra o la d'expedició de l'última factura de les obres en el cas que no siga necessari aportar projecte.  
3. Les obres hauran d'haver-se iniciat amb posterioritat a l'1 de febrer de 2020.  
  
3. Termini i forma de presentació de sol·licituds  
El termini per a la presentació de la sol·licitud d'ajudes s'iniciarà l'11 d'abril de 2022 i finalitzarà l'1 de desembre de 2022, tots dos inclusivament.  
El termini per a sol·licitar la inscripció com a gestor o agent de la rehabilitació en els registres corresponents creats a aquest efecte s'iniciarà a partir de l'endemà de la publicació de la present resolució de convocatòria en el Diari Oficial de la Generalitat Valenciana, i finalitzarà el 24 de novembre de 2022, inclusivament.  
Una vegada esgotats els fons destinats a la concessió d'aquestes ajudes, no s'admetran a tràmit sol·licituds d'ajudes amb càrrec a aquest programa d'ajudes, independentment de la llista de reserva provisional establida en el punt 1.2 d'aquesta convocatòria.  
L'incompliment del termini de sol·licitud determinarà automàticament l'exclusió de la convocatòria.  
La presentació i el procediment de tramitació serà telemàtic, i es requerirà que les sol·licituds, escrits i comunicacions es presenten davant del Registre electrònic de la Conselleria i hauran d'estar signades electrònicament mitjançant una signatura electrònica avançada basada en un certificat reconegut, segons el que es disposa en el Decret 220/2014, de 12 de desembre, del Consell, pel qual s'aprova el Reglament d'administració electrònica de la Comunitat Valenciana, i expedit per la Generalitat o per qualsevol altre prestador de serveis de certificació amb el qual la Generalitat haja signat l'oportú conveni.  
La presentació telemàtica de la sol·licitud es realitzarà mitjançant el formulari disponible en la seu electrònica de la Generalitat corresponent a aquest tràmit.  
Juntament amb la sol·licitud d'ajudes s'aportarà la documentació corresponent especificada en la base quinzena de les bases reguladores recollides en la present resolució.  
  
4. Termini de resolució d'ajudes, notificació i recursos  
La persona titular de la direcció general competent en matèria de rehabilitació, per delegació de la persona titular de la conselleria competent en matèria d'habitatge i rehabilitació, resoldrà sobre la concessió de l'ajuda sol·licitada.  
Contra la resolució de concessió de l'ajuda, que posarà fi a la via administrativa, es podrà interposar recurs potestatiu de reposició, en el termini d'un mes, comptador des de l'endemà de la notificació d'aquesta, segons el que estableixen els articles 123 i 124 de la Llei 39/2015, d'1 d'octubre, del procediment administratiu comú de les administracions públiques, o es podrà interposar directament recurs contenciós administratiu, davant de la sala contenciosa administrativa del Tribunal Superior de Justícia de la Comunitat Valenciana, en el termini de dos mesos, comptadors des de l'endemà de la notificació d'aquesta, de conformitat amb el que estableixen els articles 10.1.a i 46.1 de la Llei 29/1998, de 13 de juliol, reguladora de la jurisdicció contenciosa administrativa. En els litigis entre administracions públiques no caldrà interposar recurs en via administrativa. No obstant això, quan una administració interpose un recurs contenciós administratiu contra una altra, podrà presentar una reclamació prèvia de les previstes en els articles 44 i 46.6 de la Llei 29/1998, de 13 de juliol, reguladora de la jurisdicció contenciosa administrativa.  
  
Tercer. Instruccions i interpretacions  
La persona titular de la direcció general competent en matèria de rehabilitació queda facultada per a dictar totes les instruccions i resolucions que resulten necessàries per a la correcta interpretació, desplegament i aplicació d'aquesta resolució.  
  
Quart. Eficàcia  
Aquesta resolució farà efecte des de la seua publicació en el Diari Oficial de la Generalitat Valenciana.  
  
Contra aquesta ordre, que posa fi a la via administrativa, es podrà interposar un recurs potestatiu de reposició en el termini d'un mes a comptar des de l'endemà de ser publicada, segons el que s'estableix en els articles 123 i 124 de la Llei 39/2015, d'1 d'octubre, del procediment administratiu comú de les administracions públiques, o es podrà interposar directament un recurs contenciós administratiu, davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptats des de l'endemà de ser publicada, de conformitat amb el que s'estableix en els articles 10.1.a i 46.1 de la Llei 29/1998, de 13 de juliol, reguladora de la jurisdicció contenciosa administrativa. En els litigis entre administracions públiques no caldrà interposar recurs en via administrativa. No obstant això, quan una administració interpose un recurs contenciós administratiu contra una altra, podrà presentar una reclamació prèvia de les previstes en els articles 44 i 46.6 de la Llei 29/1998, de 13 de juliol, reguladora de la jurisdicció contenciosa administrativa.  
  
  
València, 23 de març de 2022.- El vicepresident segon i conseller d'Habitatge i Arquitectura Bioclimàtica: Héctor Illueca Ballester.